text:
E colornan di e interior di Moscow Beauty Salon ta berde, oro y blanco, unda cada un a ser scogi pa un significacion special. E color berde ta representa naturalesa y trankilidad, e color oro ta pa e elementonan luhoso y blanco ta pa e ambiente impecabel. E propietaria, Sofya Grishchenko, ken ta procedente di Rusia ta hopi orguyoso di e proyecto aki. E ta conta cu su bida a cambia completamente momento cu el a conoce un guy Arubiano, cu tabata studia na Universidad na Suiza. Despues cu Sofya a gradua cu ‘honors’ na e mihor universidad den e industria di hospitalidad, el a dicidi pa sigui su curason y bin biba na Aruba cu su casa.
Bibando na Aruba tin su bentaha- y desbentahanan, unda na principio tabata hopi duro pa e por custumbra na un isla chikito, despues di a biba na un ciudad grandi. Sinembargo su lucha di mas grandi tabata den e esfera di beyesa na Aruba. Tempo cu Sofya tabata biba na Moscow, e tabata bay salon tur siman, unda nan servicio ta unico. E luganan ta hopi bunita y limpi, tambe nan tin e miho calidad y cu prijsnan accesibel. El a bishita diferente luga na Aruba y e no por a haya nada cu a pone sinti su mes satisfecho cu ne.
Asina e idea di Moscow Beauty Salon a nace, pa crea un salon hopi luhoso, priva y algo unico, cu no ta existi ainda na Aruba. Despues di varios luna di trabou duro, cu e amor y apoyo di su famia, Sofya ta contento di anuncia e apertura di Moscow Beauty Salon. Nan ta uza unicamente e productonan di e calidad mas halto y tur ‘tools’ cu ta wordo uza pa haci manicure y pedicure ta keda desinfecta despues di cada cliente. Nan marca principal ta yama ‘Beautix’, cu ta un marca Frances y cu tin e liderato den e industria di huña na Rusia den e ultimo cinco añanan. Na Moscow Beauty Salon nan prioridad ta pa e atmosfera ta mas confortabel posibel. Cuminsando cu ‘built in machines’ den e mesanan, y cu su toke final di mueblenan suave, elegante y confortabel. E logo a ser diseña pa combina e nomber y e significacion di e luga, cu ta inclui e top di e catedral principal di Rusia y asta un huña. Tur e elementonan hunto ta crea e letter ‘M’ cu ta significa Moscow. Sofya y su team ta spera di wak nos hendenan pronto na Moscow Beauty Salon situa na Aruba Racquet Club pa brinda nan e miho servicio y experiencia! 😊


c: text/html

text: Diabierna atardi despues di e entierro un grupo grandi di hendenan a bay na E.J. “Watty” Vos blvd. pa eynan nan haci nan shownan manera costumber di tur fin di siman, pero e hecho di cu entre otro e bebemento excessivo y uso di un of otro substancia a pone hopi hende perde control, mas aun ora cu polis a prohibi e motociclistanan pa haci nan maniobranan di costumber. Polis a confisca un scooter cual su papelnan no tabata na ordo. Algun persona nan comportacion a laga di desea ora nan tabata instiga y incita problema cu polis, aki algun detencionnan a cay y ora nos colaboradornan a bay documenta e detencion algun hende a bay arremete cu nos colaboradornan cu tabata unicamente cumpliendo cu nan trabao di reporta locual tabata pasando. 2 Di nos colaboradornan a ser insulta y hasta un a ser golpia cu un mokete na cachete polis mesora a detene e agresor aki inmediatamente pa a dal nos colaborador. Despues di esaki poco poco e polisnan a logra pa mayoria di e hendenan problematico a bandona e sitio y asina nan por a bandona e sitio.

robotstxt: allowed

filter: keep


text:
Fundador di Amazon, Jeff Bezos, lo entrega su titulo di CEO na Andy Jassy, poniendo fin na su carrera di mas di dos decada dilanti un compania cu tabata un bibliotheek riba rednan pa un linea grandi mundial di comercio minorista, cu un balor di 1.75 biyon di dollar. E compania a anuncia cu Bezos...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Jeff Bezos lo stop di bira CEO di Amazon
Paisnan cu intimida China lo haya nan mes contra un muraya di staal
E president di China ta bisa cu ta un inevitabilidad historico. E mandatario a bisa cu China no lo ta intimida, oprimi pa otro nacionnan. “Cualkier persona cu purba lo haya su mes golpia y yena cu sanger pa mas di 1.4 miyon di Chines”, Xi a bisa. E presidente di China y lider di...
WHO ta culpa Eurocup pa aumento di infeccion di Covid-19
Aficionadonan di deporte di futbol ta atende e partidonan. Bar y pubs di e ciudad ta yena y esaki ta causando aumento di infeccion pa coronavirus na Europa. Segun WHO, e bahada di infeccion nobo pa e virus na henter e region a yega su fin. Ta inevitable pa infeccion nobo produci awo cu e...
Administracion di Biden preparando pa cera algun refugio di muchanan migrante
Administracion Biden ta preparando pa cera algun refugio di emergencia pa muchanan migrante no compaña, esaki ta solamente siman despues di considera e expansion di algun luga. E medida ta produci na raiz di testimonio di mal condicion di algun luga, esaki a habri critica di defensor y abogadonan di inmigracion. Durante primavera, administracion di...
Un hende muhe a demanda e edificio na Miami na 2015
Un caso a tuma luga na 2015, caminda un hende muhe a demanda e edificio cu a cay na Miami. E abogado, Daniel Wagner, a bisa cu hende muhe a demanda ora e tabata biba na e edificio ora cu el a enfrenta cu algun situacion den e edificio. E asociacion di Condomium Champlain Towers...
E wowo di horcan Enrique ta bay dilanti Mexico
Wowo di horcan Enrique tabata cerca di costa di e pacifico di Mexico, a provoca un emision di alerta na e zona di costa na estado di Jalisco. Un aviso di vigilancia di NHC ta den vigencia for di centro turistico y puerto maritimo di cargacion na Jalisco. Tambe tabata mantene un alerta di tormenta...
Variante Lambda di coronavirus identifica prome biaha na Peru
Mientras cu autoridad di cada pais ta monitorea e preocupacion di avance di e variante di delta di coronavirus. Awo Lambda a keda designa manera e variante den investigacion pa autoridad di salud ‘Public Health England’ pa motibo di expansion internacional y otro mutacion. E variante Lambda a keda clasifica manera variante di interes pa...
Derek Chauvin, sentencia pa 22 aña y mey pa homicidio di George Floyd
Ex agente policial di Minneapolis, Derek Chauvin a keda sentencia pa 22 aña pa un homocidio intencional di e comision di delito grave di Goerge Floyd. Segun ley di Minnesota, Chauvin lo tin cu cumpli cu dos tercio di nan condena na prison (15 aña) y lo ta elegibel pa libertad supervisa durante otro 7...
Arkitecto ta bisa cu lo tuma luna pa wak kico a pasa cu edificio na Miami
Kobi Karp, arkitecto y residente di Miami a bisa cu investigadornan lo dura lunanan largo pa investiga kico a causa e colapso di edificio Champlain Towers na Surfside. Pa asina determina e causa, segun lo haci ingenieria forensa pa wak dicon un parti di edificio lo cay y otro a mantene na pia ta un...
Hende muhe kende a asesina su casa violado a keda liber
Un hende muhe frances kende a admeti di a mata su casa despues di a sufri abuso pa casi dos decada, a laga corte manera un hende muhe liber. Valeria Bacot a keda sentencia pa 4 aña di prison, cu tres di nan suspendi. El a keda liber pa motibo cu el a cumpli un...


text:
Willemstad- Djabièrne dia 19 di mart riba petishon di Ministerio Públiko di Kòrsou a detené e sospechoso C.S.H. di 50 aña na London.
Ministerio Públiko Kòrsou a pidi Reino Uní pa detené C.S.H. por medio di un petishon di asistensia hurídiko den e investigashon grandi yamá Themis. Detenshon di C.S.H. ta e di 8 den un korto tempu. Anteriormente den e investigashon aki tabata tin detenshon na Kòrsou na luna di novèmber2020, febrüari i mart 2021. E detenshon di mas resien a tuma lugá djasabra 13 di mart kaminda a detené S.A.P. di 36 aña ku a biaha via di Repúblika Dominikana pa Kòrsou.
Ta sospechá ku C.S.H. ta forma parti di e organisashon yamá No Limit Soldiers (NLS). Ministerio Públiko ta sospechá ku NLS ta un kolaborashon kriminal i ta tene e organisashon responsabel pa diferente asesinato kometé den Reino Hulandes i pafó di esaki. Tambe ta sospechá ku e organisashon tin hopi aña ta dediká nan mes na narkotráfiko internashonal.
Kolaborashon
Segun Ministerio Públiko, ta danki na e kolaborashon internashonal ku Reino Uní ku por a aresta C.S.H., un miembro prominente di e organisashon. Ta sospechá ku C.S.H. tabata kordinadó di asesinato i tabata direktamente inbolukrá den dunamentu di òrdu di diferente delitu di violensia entre otro na St. Maarten.
Un tim spesial di Metropolitan Police a detené C.S.H. den su bibienda na London. Riba petishon di Ministerio Públiko tambe tabatin entrada hudisial na e bibienda i den su negoshi na London. Ministerio Públiko a hasi un petishon di ekstradishon di C.S.H.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Oranjestad, St. Eustatius- Na St. Eustatius djabièrnè atardi di forma festivo a inougurá e terminal nobo di e aeropuerto Franklin Delano Roosevelt.
E terminal nobo, ku a keda konstruí ku sèn di ministerio di Maneho di Awa i Infrastruktura, ta kuater biaha mas grandi ku esun anterior.
Un terminal nobo a bira sumamente urgente na St. Eustatius, despues ku orkannan Irma i Maria a hasi mas daño na e edifisio ku tabata pa gran parti di palu. Aparte di esaki, ya pa años tabata tin un plaga di komehèin den e edifisio.
E edifisio nobo a keda inougurá pa komisario Alida Francis, huntu ku miembro di Konseho Insular Reuben Merkman. Minister Cora van Nieuwenhuizen, respondabel pa e ministerio di I&W ha hiba palabra via di un grabashon di video.
Toren
Banda di e terminal nobo, a konstruí tambe un toren nobo na e aeropuerto. E aeropuerto a wòrdu konstruí dor di e kompania hulandes Van Boekel.


text: Diasabra madruga a drenta informe di un caso di atraco riba beach dilanti Barcelo, mesora a dirigi patruyanan na e sitio. Na yegada di e patruya a bin compronde cu aki ta trata di un intento di atraco riba beach unda un atracador a bay ataka un dama turista riba beach pero ela haya un solo mokete “left jab” for di e dam te mande medio knock out y a core limpi bay man bashi cu dolor di cachete. E homber ta mas of menos 1,60 m di haltura tabata bisti cu unb shirt cla peach y un jeans color preto. E dama no ta desea di asistencia di slachtofferhulp y e atracador cachete hincha no a logra kita nada for di dje.


text:
‘Control real cu un coalicion di mas cu dos partido’ [entrevista]
Candidato di UPP Raymond Hernandez ta na fabor di un coalicion como proximo gobernacion di Aruba. E politico, tambe Hefe di Servicio di Archivo Nacional Aruba, ta di opinion cu un coalicion, preferiblemente di mas cu dos partido, lo percura pa e control riba gobierno bira uno real. Sr. Hernandez tambe ta considera un coalicion un oportunidad pa haci cambio y reformanan fundamental tanto den politica como den gobernacion. Esaki sr. Hernandez a expresa e.o. den un articulo titula ‘Importancia di un eleccion y e poder di bo voto! Pakico un coalicion?’
ArenaPoliti.co a tuma contacto cu e candidato di UPP pa haci preguntanan bayendo mas den detaye riba e aspecto di un coalicion. Sr. Hernandez ta contesta preguntanan tocante un mayoria absoluto, stabilidad den gobernacion y kico UPP por sigura pueblo di haci den un eventual coalicion.
Mayoria absoluto
ArenaPoliti.co: Segun bo persona, kico ta e desventaha principal pa pueblo ora un (1) partido goberna a base di un mayoria absoluto?
Raymond Hernandez: “Den e cultura Caribense y Latino Americano, a pesar cu esaki ta un caracteristica universal di humanidad, particularmente gobernacion basa riba un mayoria absoluto di un solo partido ta conduci na un sistema totalitario na unda cu ya e minoria su voz no ta importante, ni di esnan cu ta vocifera nan preocupacionnan riba maneho, decisionnan y desaroyonan den un pais. E absolutismo aki ta hiba tambe na un situacion unda cu e checks of balances natural di p.e. un coalicion, no tey, p’asina percura pa como gobernacion y gobernante bo ta keda cu pianan riba tera. Sky is the limit, na momento cu como partido mayoritario bo ta ciega pa poder y ta sinti cu bo ta para riba ley. Aruba a experiencia e absolutismo aki pa e ultimo 16 añanan y sigur el a hiba nos mas leu di cas. Den paisnan cu democracia mas bieu (mas experiencia y madura) a percura pa tin sistemanan di checks and balances in place pa hustamente evita abusonan. Absolutismo por conduci na un nepotismo completo den un pais, na unda cu derecho democratico ta wordo mina mescos cu igualdad entre ciudadanonan. Nos democracia jong na e momentonan aki no ta wordo sirbi cu gobiernonan basa riba mayoria absoluto.”
... gobernacion basa riba un mayoria absoluto di un solo partido ta conduci na un sistema totalitario na unda cu ya e minoria su voz no ta importante…”
Stabilidad
ArenaPoliti.co: Por lo general, e riesgo cu un gabinete di coalicion cay ta mas grandi compara cu un gabinete basa riba un mayoria absoluto. Si UPP logra forma parti di un coalicion, kico UPP lo haci di su banda pa purba crea y mantene stabilidad den gobernacion?
Raymond Hernandez: “Pa cuminsa UPP lo no ta bay cu e pensamento di tin e posicion di yabi. Sino ta bay cu e bienestar general y e progreso di e pueblo y pais ta na prome luga. P’esey tambe UPP ta kere cu e metanan y programa di gobernacion mester ta bon fiha. Palabracionnan mester ta concreto riba e puntonan di accion cu tin di tuma luga, pa drecha e situacion di nos pais. UPP incluso lo por bay na ‘gedoog’ un gobierno si ta necesario, basta cu e gobierno cu sinta ta traha na interes di e pueblo. Aruba no ta na momento pa tin wega, ni oportunismo den gobernacion. Y UPP ta priminti tambe, como parti di un coalicion, preferibel di mas cu dos partido, di lo ta habri pa cu pueblo, transparente cu e pueblo, riba desaroyonan den gobernacion.”
Aruba no ta na momento pa tin wega, ni oportunismo den gobernacion.”
UPP den un coalicion
ArenaPoliti.co: Usualmente e partido mas grandi den un coalicion tin ‘mas di bisa’ pa loke ta trata e maneho di e coalicion, mientras cu e partido(nan) mas chikito den e coalicion lo mester ta mas selectivo den ehecucion di su plan di gobernacion (programa di partido). Cua plan/proposicion di UPP sigur lo mester forma parti di e maneho di un coalicion pa UPP forma parti di un coalicion?
Raymond Hernandez: “UPP tin un programa na mi aparecer bon elabora. Hopi facetanan di nos problemanan aki na Aruba nos ta acapara den esaki. Naturalmente e partido mas grandi lo kier tin mas input den su programa. UPP tin riba su mes cinco punto principal cu ta di vital importancia pa un cooperacion cu otro partidonan. Esakinan ta Enseñanza, Bon Gobernacion, Husticia y Seguridad, Medio Ambiente, y Integracion.”
Reglanan di Bon Gobernacion y reforma di nos sistema electoral
“Bon Gobernacion [Good Governance] ta un di e puntonan cu lo mester sosode tanto na nivel di Parlamento y esun di gobierno. Parti di Bon Gobernacion, no ta unicamente e reglanan di bon gobernacion, sino tambe e democratisacion di nos comunidad y tambe nos sistema electoral. Na nivel di Parlamento lo mester traha riba e reforma di nos sistema electoral y representativo, mientras cu na nivel di gobernacion lo mester percura pa bin cu e leynan cu ta necesario pa hiba un bon gobernacion, cu lo contribui na elemina e desigualdad economico y legal, termina corupcion y malgastamento di placa, cu e meta pa saca nos for di e debacle financiero.”
Parti di Bon Gobernacion, no ta unicamente e reglanan di bon gobernacion, sino tambe e democratisacion di nos comunidad y tambe nos sistema electoral.”
Mas aspectonan importante
“E otro aspectonan tambe ta importante. Base di e transformacion di nos comunidad, tanto pa loke ta e sentimento patrio, e norma y balornan di un bon ciudadano y oportunidad di progreso, ta keda nos enseñanza. Esaki ta uno cu mester conoce un transformacion completo, pa nos por salba nos generacionnan pa e siglo 21 cu ya caba ta caminda pa un cuarto siglo.
Otro aspectonan importante cu mester percura pa felecidad di nos pueblo, pa nos ciudadanonan sinti bek e trankilidad di biba riba un isla cu tur hende por hala rosea trankil, sin ta sinti nos ansha pa e desaroyo, hopi biaha negativo, di e ultimo añanan, ta nos Seguridad, Medio Ambiente y Integracion. Nos mester realisa cu nos capacidad di carga no ta crece mas y cu nos mester percura pa e balance entre planeta, hende y probecho (Planet, People & Profit). Nos mester crea e siguridad necesario, cuida nos medio ambiente y percura pa esnan cu scohe pa biba riba e pais aki ta siña biba cu otro den un forma integra. Ta asina so nos por bolbe crea un pais feliz y cu un miho mañan.”
Nos mester crea e siguridad necesario, cuida nos medio ambiente y percura pa esnan cu scohe pa biba riba e pais aki ta siña biba cu otro den un forma integra.”
E prome 100 dia cu UPP den un coalicion
“Pa UPP ta importante cu den e prome 100 dianan di gobernacion cierto pasonan wordo tuma cu ta concretisa partinan di loke ta e.o. e cinco puntonan aki. Asina riba tereno di Bon Gobernacion lo mester fortifica e ley di transparencia, pa asina gobierno y Parlamento haci mas informacion accesible pa pueblo; percura pa tur luna minister presidente bin duna relato di desaroyonan den Parlamento, mescos cu ministernan mester bin duna cuenta na Parlamento na momento cu nan a haci un biahe di trabou. Pues por medio di ley (consitucionalmente) mester percura pa ministernan duna cuenta.
Riba tereno di enseñansa mi por menciona e aprobacion por medio di ley di enseñanza gratis, cu nos Parlamento te awo a faya den esaki. Tambe cuminsa cu e preparacion pa introduccion di e sistema multi-lengual den nos enseñanza. Riba medio ambiente, particularmente e candela di dump mester paga definitivamente, mientras cu mester pone e planta di procesamento di sushi traha bek. Y pa loke ta cuido di nos medio ambiente mester bin cu e ley ambiental cu ta regula e cuido, mescos destinacion di sitionan como reserva natural. Pa loke ta siguridad den e prome 100 dianan mester pone e helicopter di polis bula bek, mescos cu e radarnan pa cuida nos costa. Tambe bin cu drones cu mester duna un man na Polis pa combati criminalidad y na Warda nos Costa pa combati entrada ilegal na nos costanan.”
Expresionnan haci den e articulo aki no necesariamente ta refleha opinion di ArenaPoliti.co


text:
AAA, e compania cu ta maneha y ta opera Aeropuerto Internacioal Reina Beatrix ta sumamente contento di por tawata e afitrion di un conferencia di prensa duna dor di SARPA, un aerolineo commercial nobo cu lo opera entre Colombia y Aruba.
SARPA lo bai opera 4 vuelo semanal desde 15 di december entre Medellin y Aruba, regresando pa Baranquilla y tambe vuelonan for di Baranquilla pa Aruba regresando pa Medellin. E vuelonan triangular aki lo crea un 200 asiento mas semanal for di Colmbia pa Aruba.
SARPA tawata conoci caba pa AAA pa su buelonan medico, di ambulancia y charter cu e tawata ejecuta caba y recientemente a lanza nan operashon commercial.
SARPA lo opera e vuelonan for di nan base principal na Medellin cu nan Embraer 145-LR cu 50 asiento y lo ta operando semanalmente riba diaranson y diadomingo. SARPA tin vuelonan for di Medellin pa otro ciudadnan Colombiano tambe manera, Pasto, Riohacha, Valledupar y Villavicencio. Tambe nan lo opera vuelonan for di Medellin pa Corsow.
Sr. Carlos Andres Mesa, Presidente & CEO di SARPA, hunto cu Minister di Turismo y Salubridad Danguillaume Oduber, CEO di AAA Sr. Joost Meijs, y CEO di ATA, Sra Ronella Croes a anuncia officialmente e comienso di SARPA su operashon commercial December binidero.


text:
Den e periodo 2013 te ku 2017, 392 adolesente ku a nase na èks Antia Hulandes òf
Aruba, a sali for di Hulanda Karibense bai Hulanda Oropeo. Esei ta enserá kasi mitar di
e grupo di hóbennan akí. Di e grupo ku a bai Hulanda Oropeo, dos tersera parti a hasi
esei pa estudio. Hóbennan di kende e mayornan tin un entrada di kas di famia haltu,
relativamente mas bia a bai studia na Hulanda Oropeo. Esaki CBS ta informá a base di
e último datonan di poblashon i entrada di Hulanda Karibense.
Entre 2013 i 2017, 306 adolesente nasé na èks Antia Hulandes i Aruba, a kambia
Boneiru pa Hulanda Oropeo. Esei ta un tiki ménos ku mitar di e grupo di hóbennan akí di
17 te ku 25 aña. Dos tersera parti di e hóbennan ku a bai Hulanda Oropeo, a hasi esaki
pa sigui un estudio. Hóbennan ku a krusa laman bai Hulanda Oropeo, hopi bia tabatin
mayornan ku un entrada di kas di famia haltu, kompará ku hóbennan ku a keda Boneiru.
Esei ta un poko mas fuerte den kaso di hóbennan ku a bai Hulanda Oropeo pa sigui un
estudio.
Entre 2013 i 2017, 65 adolesente di 17 te ku 25 aña, nasé na èks Antia Hulandes i
Aruba, a bai Hulanda Oropeo. Esei ta mas òf ménos 70 porshento di e grupo di
hóbennan akí. Di e hóbennan ku a bai, mas di dos tersera parti a hasi esei pa sigui un
estudio aya. E hóbennan ku a bai Hulanda Oropeo pa sigui un estudio, djis un tiki mas
frekuente tabatin un entrada di kas di famia haltu, kompará ku e hóbennan ku a keda
Sint Eustatius. Esei no ta konta pa e hóbennan ku a hasi e biahe pa Hulanda Oropeo pa
otro motibu. Mester remarká aki ku den kaso di Sint Eustatius ta trata di un kantidat
chikitu di hóben.
Di Saba pa Hulanda Oropeo
For di Saba 21 adolesente di 17 te ku 25 aña, nasé na èks Antia Hulandes i Aruba, a bai Hulanda Oropeo entre 2013 i 2017. Esei ta mas di 30 porshento di e grupo di hóbennan akí. Di e hóbennan ku a bai Hulanda Oropeo, mas di mitar a hasi esei pa sigui un estudio aya. E hóbennan ku a bai sigui un estudio na Hulanda Oropeo, tabatin djis algu mas frekuente un entrada di kas di famia haltu kompará ku esnan ku a keda Saba. Esei no ta konta pa adolesentenan ku pa otro motibunan a bai Hulanda Oropeo. Mester remarká akí ku na Saba ta trata di kantidatnan chikitu di hóbennan.
Splikashon
E partisipashon di adolesentenan ku ta bai Hulanda Oropeo
Pa definí kua parti di e adolesentenan ku a nase na èks Antia Hulandes i Aruba, ta kambia Hulanda Karibense pa Hulanda Oropeo (pa sigui un estudio òf no), a stipulá promé e kantidat di adolesentenan pa aña. A dividí e kantidat akí dor di e total kantidat di adolesentenan di sierto aña di edat ku a nasé na èks Antia Hulandes i Aruba. Den e kaso akí a dividí e kantidat di esnan di 17 te ku 25 aña dor di 9. Di e forma akí a stipulá kua parti di e adolesentenan ta bai Hulanda Oropeo i kua parti ta hasi esei pa sigui un estudio.
Entrada di kas di famia
Ta trata di e entrada di kas di famia di e famia ku e adolesente tabata forma parti di dje promé ku a kambia Hulanda Karibense pa Hulanda Oropeo. E márgen di entrada abou/haltu na Boneiru ta na 16 mil dòler i pa Saba i Sint Eustatius na 18 mil dòler.


text:
KRALENDIJK – Marian Luinstra Passhier, dòkter di Salubridat Públiko a papia tokante e kasonan di Corona vírùs na Boneiru. A base di e promé informashon, te ku siman pasá, por mira ku mayoria di e personanan ku resultado positivo ta den e grupo di trahadó. Banda di esei nos por mira ku na e momentunan aki hendenan di edat avansá ta ménos infektá na Boneiru. Esaki ta faborabel, pasobra nan ta e grupo vulnerabel ora ta trata di CoViD-19. Tambe nos por mira ku den e periodo ei, 6 mucha entre 10 i 19 aña a keda infektá.
Pa por komprondé kon e vírùs ta plama na Boneiru i unda e riesgonan di kontagio ta, ta importante pa chèk bon serka kada persona infektá unda nan a keda infektá. Di e 6 muchanan entre 10 i 19 aña nos sa ku e infekshon a tuma lugá den situashon na kas òf di famia. Partikularmente ta importante pa sa ku e no a sosodé na skol, esaki nos ta monitòr minusiosamente pa kontinuamente kontrolá si en bèrdat skol ta keda un sitio seif.”
Nos no sa di tur pashènt na unda nan a keda infektá. Ademas den sierto kaso no a finalisá e investigashon di fuente, dor di kua ta keda komplementá e informashon kontinuamente. Di mayoria hende si nos sa esaki kaba. Por mira ku e mayoria infekshonnan a tuma lugá den situashon di trabou. Mayoria biaha esaki ta na ofisinanan unda no a tene e 1,5 meter di distansia, òf durante pousa di almuerso i kontakto informal na komienso òf fin di e dia di trabou. Banda di esei enkuentronan privá ta un fuente importante di infekshon, dor ku aki tambe hopi biaha no ta tene e 1,5 meter di distansia. Ku hendenan ta keda infektá na kas tambe, no ta ònferwagt. Na kas ta kompliká pa tene distansia for di otro. Esei tin nos atenshon.
Bo ta mira masha tiki òf niun infekshon den hóreka, profeshon di kontakto,
kuido i skol. E infekshon ku a tuma lugá na skol tabata di dosente pa dosente, no pa alumnonan. P’esei e infekshon aki ta kai bou di e título ‘trabou’ den e grafik, sinembargo por sierto e situashon tin nos atenshon.
Rekapitulando, nos tabatin 87 infekshon nobo den e periodo di 11 te ku 27 di sèptèmber, di kua mayoria persona ta entre 40 i 60 aña di edat. Na skol, den hóreka i profeshon di kontakto a topa ku tiki òf niun infekshon. Mayoria biaha e fuente hustamente ta na trabou, na kas òf durante enkuentronan privá. A formulá e konseho na Gezaghèber tokante kua medidanan ta nesesario, a base di e análisis aki.
– P’esei atrobe mi ke enfatisá ku ta importante, pa ora esaki ta posibel, traha for di kas. Si tòg bo mester bai trabou: mantené distansia. Un meter i mei ta mas o ménos largura di 2 brasa di un adulto.
– I si bo traha afsprak ku bo amigunan òf famia, ounke bo konosé otro asina bon: mantené distansia for di otro.
E vírùs a aparesé rònt mundu, i na Boneiru tambe. Ta ferwagt ku Corona vírùs ta keda entre nos pa largu tempu. Sinembargo ta keda na nos pa biba ku otro di manera ku nos ta mantené e kantidat di hende infektá ku e vírùs ménos posibel. Pa kòrta su paso di un manera ku tòg nos por sigui ku nos bida. Esaki por dor di mantené nos mes na e medidanan: mantené sufisiente distansia, tosa den bo èlebog, laba bo man regularmente. I si bo tin keho: keda kas i yama e departamentu di Salubridat Públiko na 0800 0800 pa hasi un tèst.”


text:
ORANJESTAD, Aruba – 6 di Juli 2017: Durante henter luna di Juli, e Happy Kids Meal di McDonald’s ta invita muchanan y adulto pa uni nan mes den e mundo di diversion hunto cu cos di hunga inspira di Illumination y Universal Pictures, esta e popular “Despicable Me 3”. E Happy Kids Meal ta presenta 12 cos di hunga cu ta inspira den e Minions mas stima di e pelicula.
Ta trata aki di “Minion Cohete” cu por hale atras y el lo draai den tur direccion; “Minion morde lenga” cu ora primi su saco, su lenga lo sali; “Minion bula y pasa” cu hopi mucha por hunga cu e Minion aki! Nan mester hala e cabuya y cuminsa pasa e cos di hunga. E mucha cu tin e Minion ora cu e stop di vibrate, ta perde. “Minion tira banana” cu ta tira un banana cu un pitcher; “Minion cangreu mordedo” cu ora bo hisa su cabes, un cangreu lo sali y su sombre ta cay; “Hidrocicleta di Gru” cu ora pusha Gru riba su mini submarin y mira con e ta sali bula pa dilanti; “Minion hockey chistoso” cu ta dos Minion cu ta lomba cu lomba ta baha pa revela e disco di plastic. Muchanan por separa e Minionnan di e disco y uz’e pa hinca gol contra su oponente. E ta un cos di hunga ideal pa diberti cu un amigo; “Minion gira banana” cu ora primi e banananan abou y tira nan den e renchi di e Minion; “Hidrocicleta di Lucy” unda e muchanan por slip e cos di hunga bay atras riba un superficie plat, pa mira con Lucy ta sali bula pa dilanti; “Minion hisa peso” cu ora e muchanan primi e boton na e parti patras, e Minion ta cuminsa haci ehercicio cu su peso; “Minion cu ta move y disfruta” cu ta esun mas anima y bailarin. Ora di primi su cabes bay abou por mira con e ta move su brasanan y “Unicornio mecedor di Agnes” cu ora pusha Agnes y su unicornio pa dilanti y mira con nan balansa di un banda pa otro.
Illumination, kende a trece na e fanaticonan Despicable Me 3 y e mayor exitonan anima di 2013 y 2015, Despicable Me 2 y Minions, ta sigui cu e historia di Gru, Lucy, nan yiunan adorabel Margo, Edith y Agnes y Minions den Despicable Me 3. Despues cu el a keda kita di Liga Anti Villano door di no a elimina e ultimo homber malo door di menasa e humanidad, Gru ta hay’e memey di un crisis di identidad importante. Pero ora cu un persona misterioso aparece pa informa Gru cu e tin un ruman morocho perdi desde hopi tempo –un ruman cu desesperadamente ta desea di sigui e pasonan despreciabel di su morocho- un ex super villano lo descubri bek kico ta sinti di ta malo.
Steve Carell no ta ripiti solamente su papel manera Gru, pero tambe e ta asumi un di dos parti, cu ta esun di Dru, e morocho perdi desde hopi tempo. Kristen ta bolbe como e super spion Lucy, mientras Emmy, Tony e e ganado di Grammy Trey Parker ta expresa e villano nobo Balthazar Bratt, un ex strea infantil cu ta obsesiona cu e personahe malvado di television cu el a interpreta den añanan 80. Gru ta e
enemigo mas formidabel y comico te cu e fecha di awe, Bratt ta casi pa tira abou Hollywood… y cualkier cu ta pone den su caminda.
Dirigi pa Pierre Coffin y Kyle Balda, co dirigi pa Eric Guillon y skirbi pa Cinco Paul & Ken Daurio, e pelicula di animacion ta produci pa Chris Meledandri di Illumination y Janet Healy y produci pa Chris Renaud.
Cada restaurant lo conta cu actividadnan entreteni, sorpresanan y weganan specialmente diseña pa muchanan mas chikito por stimula su imaginacion, diberti y siña hunto cu nan famia y e edicion nobo di Happy Kids Meal di McDonald’s.
Awa, juice natural sin sucu, fruta fresco, dessert lacteo, cheese burger y porcion di batata ta algun di e productonan cu Happy Kids Meal ta ofrece, cual no ta supera 600 caloria. McDonald’s su Happy Kids Meal ta cumpli cu e exigencianan energetico cu e Organisacion Mundial di Salud ta recomenda y cada mucha cu bishita McDonald’s por eligi entre e amplia variedad di opcion aki.
Pa mas informacion bishita www.mcdonalds.com.
Arcos Dorados ta e franchise mas grandi mundialmente di McDonald’s den termino di benta y cantidad di restaurant, operando e cadena di restaurantnan mas grandi di servicio lihe (QRS) den Latino America y Caribe. E tin derecho exclusivo di su mes opera y otorga restaurantnan di McDonald’s den 20 pais Latino Americano y Caribe y teritorio, incluyendo Argentina, Aruba, Brazil, Chile, Colombia, Costa Rica, Corsou, Ecuador, French Guyana, Guadeloupe, Martinique, Mexico, Panama, Peru, Puerto Rico, St. Croix, St. Thomas, Trinidad & Tobago, Uruguay y Venezuela.
E compania ta opera of ta un franchise di mas di 2.100 restaurant cu e nomber di McDonald’s cu mas di 90.000 empleado y ta reconoci como un di e miho compania pa traha den Latino America. Arcos Dorados ta comercialisa riba e New York Stock Exchange (NYSE: ARCO). Pa sa mas di e compania, por fabor bishita seccion Investors di nos website: www.arcosdorados.com/ir.


text:
Willemstad – Nos bunita Parke di Mangel den área di Rif pronto lo habri pa públiko. Mientras tantu ku e parke no ta habri, Ministerio di Trafiko, Transporte i Planifikashon Urbano (VVRP) ta pidi komunidat pa no drenta sin outorisashon. A kontratá un kompania di seguridat pa monitoriá e parke. Komo parti di e tim di monitoreo, e kompania ta hasi uso di kachonan di seguridat. E kompania konserní ta sòru pa e kachonan aki ta semper bon kuidá.
Mirando ku tabata konsternashon riba e tópiko aki, ku tin kachonan mará den e Parke di Palu di Mangel, sin kuido, a optá pa reakshoná i deskartá esaki.
Pronto nos tur lo por bishitá e presiosidat di Parke aki. Esaki lo keda anunsiá públikamente ora ta asina leu.


text:
equipo aruba
-
Asunción2022
Truinfo Historico na Paraguay
Nada mas dushi pa celebra un triunfo historico na Paraguay E medaya di Kamilah Dammers a trece un alegria enorme…Read More »
-
Asunción2022
Abigail Dammers ta conta riba e prome dia di competencia
Abigail Dammers ta conta riba e prome dia di competencia individual di bowling aki na Asuncion, Paraguay unda Aruba ta…Read More »
-
Asunción2022
Britta Schwengle ta elabora riba su participacion
Atleta di Open Water, Britta Schwengle ta elabora riba su participacion caminda ta termina na di 11 lugar den e…Read More »
-
Asunción2022
Kamilah y Abigail Dammers den Top 8
Kamilah y Abigail Dammers den Top 8 riba e prome dia di competencia individual na e Weganan Suramericano Asuncion 2022.…Read More »
-
Asunción2022
E duo Dammers na un di 2 lugar overall riba e prome dia
E duo Dammers di Aruba na un di 2 lugar di overall riba e prome dia di competencia den e…Read More »
-
Asunción2022
Malik Hoveling ta duna su conseho
Mi nomber ta Malik Hoveling y mi ta eherce e deporte di windsurfing pa 12 anja y mi meta ta…Read More »
-
Asunción2022
Just a conclui su participacion na Asuncion
E atleta nan di vela a conclui nan participacion na e Weganan Suramericano Asuncion 2022 diahuebs ultimo, Just van Aanholt…Read More »
-
News
Uniform nobo presenta na pueblo di Aruba
Comite Olimpico Arubano a presenta nan uniform na pueblo di Aruba Ayera despues cu den ora nan di atardi a…Read More »
-
Lima2019
Quincy a competi na Lima
Atleta di salto largo, Quincy Breell a competi den e Panam Games 2019. E atleta Quincy Breell a competi diaranzon…Read More »
-
Lima2019
Posicion 8 pa Patrick
Patrick Groters a keda na posicion number 8 den e gran final di 200m lomba den e Panam Games Lima…Read More »


text:
ASTEC ta anuncio cu desde dialuna dia 3 di Mei 2021, e orario di servicio na Main Gate na waf di Barcadera lo cambio y adapta di 7:30 am – 4:30 pm non stop di Dialuna pa Diabierna.
Sr. Mike de l’Isle, Gerente / CEO di ASTEC N.V. ta comenta: “e expansion di nos orarionan di servicio na Main Gate di nos Waf na Barcadera ta debi na e necesidadnan di nos clientenan pa mas flexibilidad pa atende cu asuntonan di containers.
Nos ta masha contento cu e cooperacion di Douane y tur empleado envolvi pa duna e servicio durante e orarionan extendi pa atende cu containers na Main Gate y nos ta mira padilanti pa un transicion exitoso cu tur partido envolvi”.
Sr. Roderick Croes, Director di Douane ta relata “den e cuadro di fasilita commercio, Douane ta hasi uso di e oportunidad pa, conjuntamente cu ASTEC, hasi e cambio di orario di servicio posibel na Main Gate di Waf di Carga na Barcadera.
Cu e expancion di orarionan di servicio, e clientenan ta hanja mas espacio pa saca nan container cu carga y asina comunidad Aruba por tin productonan mas lihe na nan disposicion”.


text:
WILLEMSTAD — Awe nos ta presenta na boso nos fanatiko nan di Royal Scorpions i beisbol en general un parti mas di nos puzzle pa kaba di kompleta e team ku nos a bin ta forma pa asina nos lo por kompeti den e kampionato di liga Dobel A di FEBEKO.
Frensly Leito, djis menshonando su nomber so mi kurpa ta kue kippevel. Manera hopi sa kaba Frensly tabata tin liga Dobel A domina temporado ku e tabata forma parti di Marchena Braves i tambe kon bon trabou e la hasi partisipando den Selekshon di Korsou anja pasa na e torneo di Caribbean Cup, kaminda ku Korsou a gana e titulo maximo i laga nos no keda sin menshona e hazanja ku Frensly ta hasiendo na e momentu nan aki na College aya na Merka, kaminda e ta kibrando record nan di skol den area picheo.
Pa nos di Royal Scorpion ta un plaser enorme di por tine komo parti di nos organisashon i nos por sigura nos fanatikada ku nos ta kasi kla pa temporada 2022.


text:
Pa motibu ku den pasado a duna tereno na èrfpagt a lo largo di kosta i a konstruí riba e terenonan akí, nos kostanan kada bes ta bira ménos aksesibel.
Sinembargo tur bich na Boneiru ta tereno públiko i no por redusí akseso liber na e bichnan
akí sin mas. Esaki ta importante pa tur hende na Boneiru sa. E ‘bichnan di laman’, manera e bichnan di Boneiru yama formalmente, ta propiedat di Entidat Públiko Boneiru. Den artíkulo 26, insiso 1 di Buki 5 di e Buki di Lei Sivil BES esaki ta stipulá komo lo siguiente: ‘Ta presumí ku e bichnan di laman, e suela bou di e
‘binnenwater’-nan, i tambe e islanan grandi i chikitu i e sekunan ku tin den e awanan akí,
ta propiedat di e entidat públiko kaminda nan ta situá.’
Doñonan di un pida tereno a lo largo di kosta hopi biaha tin e tendensia pa ekstendé loke ta separá nan kurá, e muraya òf e trankera a lo largo di nan tereno, te riba bich. Esaki ta limitá akseso liber na e bich. Esaki pues no ta pèrmití, pasobra e ‘bichnan di laman’ ta públiko.
Den artíkulo 26, insiso 2 di Buki 5 di e Buki di Lei Sivil BES ta stipulá ku ‘limitashon di e karakter públiko di bichnan ku ta pertenesé na Estado òf na un entidat públiko pa medio di hasi traspaso, hipoteká, duna den uso òf otro manera, tin mester di un pèrmit spesial otorgá pa lei òf respektivamente un ordenansa insular’. Den idioma hurídiko tin pará akinan ku no por kita e karakter públiko di un bich sin mas. Kolegio Ehekutivo tampoko no por hasi esaki. Solamente si Konseho Insular den forma eksplísito stipulá ku a duna un bich por ehèmpel na èrfpagt òf ku a hür òf bende esaki, esaki por limitá akseso liber na e
bich. E ora ei e bich ei no ta área públiko mas.
E pregunta ta keda: kiko ta komprondé eksaktamente bou di un bich? Na unda un bich ta kuminsá i na unda e ta kaba? E Dekreto Insular parke marino Boneiru (A.B. 2010, no. 14) ta definí bich komo ‘e parti sin konstrukshon i (pa gran parti) sin vegetashon, situá entre di un banda e liña normal di laman i di un otro banda e kuminsamentu di vegetashon natural sin interupshon, o sea e base di e barera ku ta evitá ku laman ta subi tera, o sea kuminsamentu di e konstrukshon ku pa hopi tempu t’ei kaba.’
Esaki ta nifiká: bich ta kore for di e liña normal di laman te kaminda vegetashon natural ta
kuminsá òf te kaminda un barera pa wanta laman ta kuminsá, òf te kaminda pa hopi
tempu kaba tin konstrukshon.
Si tin situashon di kua bo ta pensa ku tòg nan ta hasi akseso na bich imposibel, e ora ei bo por hasi pregunta tokante esaki òf mèldu esaki na Direktorado di Supervishon i Mantenshon di Lei di Entidat Públiko Boneiru na number di telefòn 717 5330. Anekso
Artíkulo 5:26 Buki di Lei Sivil BES
1.
Ta presumí ku e bichnan di laman, e suela bou di e ‘binnenwater’-nan, i tambe e islanan
grandi i chikitu i e sekunan ku tin den e awanan akí, ta propiedat di e entidat públiko
kaminda nan ta situá.
2.
Limitashon di e karakter públiko di bichnan ku ta pertenesé na Estado òf na un entidat
públiko pa medio di traspaso, hipoteká, duna den uso òf otro manera, tin mester di un
pèrmit spesial otorgá pa lei òf respektivamente un ordenansa insular.
Tin un regla mas den e Dekreto Insular maneho di naturalesa (art. 35) ku por otorgá un pèrmit pa
konstruí òf yena un bich solamente si e bich tin akseso liber.


text:
Kamilah y Thashaina ta keda cortico pa un medaya
E team di doubles a start como faborito na Cali
Kamilah Dammers-Naddall y Thashaina Seraus ta keda cortico pa un medaya mas pa Aruba.
Diabierna anochi den e compleho di Bowling, a tuma lugar e ultimo wega di Doubles. Aki e atletanan Kamilah Dammers-Naddall y Thashaina Seraus a mira accion. Como un di e gran faboritonan nan a start e wega riba un bon pia.
E wega tawata di un nivel hopi halto caminda cu na final di e 6 partido Colombia a sa di gana e medaya di Oro cu un total di 2756 pin. E duo di Aruba a caba cu un total di 2568 cu a laga nan keda na e di 6 lugar.
Weganan no a caba ainda na Cali. Ainda falta wega di Triples, caminda cu Jeadine Luidens lo bin join Kamilah y Thashaina.


text:
Recientemente por a tuma nota di un declaracion di minister Ursell Arends na unda ela bisa cu pronto e incenirator chikito lo cumpli cu tur normanan cu ta existi pa kimamento di e.o. sludge. Lamentabelmente mester ser constata cu un biaha mas kier bira cara pa e realidad amargo cu ta acompaña henter e procedura cu a yega na compra di e porkeria aki. Un biaha mas ta insinua, mescos cu loke Otmar a haci, cu e procedura cu ta wordo usa awor ta totalmente incorecto. Sin kier bai den detaye mi kier djis bisa e minister cu loke ta sosode awor cu e kimamento den aire di e sludge ta un sistema cu ta cumpli cu e normanan y cu rekisitonan cu DOW a indica y DOW a aproba y te dia di awe ta asina eta wordo haci y esaki pa 11 aña caba.
Den un raport di TNO ta poni cu kima sludge NO ta eficiente y cu miho manera pa procesamento di e sludge ta “vergisting”! Esaki ta un proceso pa saca gas for di e “sludge”, cu ta usabel y tin un balor TAMBE! Pero NOOO, djis pa previlegia un sponsor, e famoso Otmar a dicidi otro. Via e modelo di corupcion y abuso di poder a haci todo por todo pa e regala su “amigo” e proyecto miyonario aki cu btw te cu dia di awe no ta den funccion.
Por cierto con a para cu e garantia di e ekiponan? Por cumpli cu loke ta poni den e “bestek”? Ya ta casi 3 aña caba cu e “miskoop” aki a tuma lugar. A haci caba un calculacion kico e gastonan di operacion ta? Cuanto placa e operacion ta sali teniendo cuenta cu e diesel, manpower y mantencion di e equiponan?
Parce cu e minister a escohe pa un “gedoogbeleid”, manera nos conoce den e gobernacion anterior. Esaki ta ensera cu ta keda keto pa no trece problema den e coalicion, mientras e Minister ta bon na altura cu e maneho di Otmar a sosode cu aprobacion di e gobierno dirigi pa MEP.
“Ze stonden erbij en keken ernaar en deden niks”. Pakico no ta scohe pa e posibilidad di laga haci un investigacion, sigur awor cu e Minister tin den su poder tur documento encuanto compra di e incenirator chikito? Y si no tine e por pidi e MP y Parlamento tur e documentonan aki.
Desde principio di 2019, nos a cuminsa un caminda di Calvario pa evita cu Aruba un biaha mas bira victima di e maneho di F&F, na unda djis pa yena saco di un sponsor ta recori e caminda di corupcion di dia cla. A burla di tur reglanan poni den nos leynan di Comptabilidad. A “sjoemel” cu cifranan na unda hopi hende e prefera di bira cara. Aki nos ta referi na director di DOW, e consehero principal di Otmar cu por cierto awendia ta man drechi di nos PM, e ex-director di Serlimar y last but surely not the least nos Prome Minister actual y un di su man drechinan?
Kiermeen tur e corupcionnan cu a tuma lugar lo wordo poni atrobe den e famoso “doofpot”? Esaki sigur NO ta INTEGRO! Y ta hole na NEPOTISMO of e dos cosnan aki cu tabata “NON-NEGOTIABLE” a bira NEGOTIABEL toch y a costa di kico? Ta parce cu kier bin cu un “smokescreen” pa desvia atencion di e tur e corupcionnan cu a tuma lugar. Esaki cu e solo meta pa e pueblo Arubano lubida di tur e corupcionnan aki. Dicon? Ta ken su peyeho kier scapa? Di Otmar, di e director di DOW, di MP actual of di e consehero principal di O.O.? Pa colmo cu tin un persona cu a parece riba lista di partido RAIZ cu sa hopi bon di e “miskoop” aki. E tabata e ex-director di Serlimar y e por duna delaster un detaye di e compra corupto di e porkeria aki.
Awor ta core bai mendiga na Hulanda pa yuda pa scapa Aruba di un desaster medio ambiental pa drecha e RWZI-nan. Den su cartanan di dia 18 di september y 15 di november 2018, DOW a pone bon cla pa usa e “restfonds” di FDA pa cuminza haci algo na e situacion sumamente alarmante na e Bubaliplas. Si e tempo ey a scucha for di DOW y despues di nos gritonan, awe en todo caso e peliger na e instalacion na Bubali lo no ta asina alarmante. Dicon ningun hende rond di e minister e tempo ey no a lanta un “Red-flag? Esey ta un di e tareanan di un coordinador/conseheronan toch? Of su tarea ta sigui na “amen” di e minister?
Ta p’esey mester involvi tur esnan cu a colabora cu e minister den e investigacion! Ministerio Publico a indica caba cu e compra di e porkeria aki a ser manda “landsrecherche” pa wordo investiga hunto cu e otro casonan cu e Otmar ta implica aden (caso Flamingo). P’esey bira cara pa e corupcion aki, NO ta un opcion. Sigur no pa un minister cu ta encarga cu e cartera fragil di INTEGRIDAD! Demonstra cu realmente “NOS NO TA NAN”! P’esey awor ta e momento oportuno pa “walk your talk”!
Cuanto hende mas mester “get-away with crime”?? Ta conocí cu e gobiernonan di e ultimo 10 aña a pone man riba cabez di e culpabelnan. Y esaki ta un ehempel clasico. Esaki ta haci nos democracia y estado di derecho hopi fragil. Nos democracia y nos estado di derecho ta basá riba: LUBIDA!
Y e maniobra aki obviamente ta traha un “smokescreen” pa pueblo lubida e corupcion, abuso di poder y mas di Otmar. Y esnan cu kier purba di haci esaki ta mes of mas culpabel cu esunnan cu a comete e actonan condenabel aki. Ta p’esey e caso aki ta: PROHIBI PA LUBIDA!
Miembro di Partido UPP
Booshi Wever
19 oktober 2021


text:
Minister Charles Cooper Yunan di tera ku nan tambe ta bati pa Kòrsou trahando aki honestamente pa nan pan di tur dia hasiéndo reparashon na un asina yamá “weg verzakking” na Sha Capriles kade den Punda.
Minister Charles Cooper
Yunan di tera ku nan ❤ tambe ta bati pa Kòrsou trahando aki honestamente pa nan pan di tur dia hasiéndo reparashon na un asina yamá “weg verzakking” na Sha Capriles kade den Punda.
Asinaki nos ta sigui traha pa nos dushi Isla tiki tiki pero sigur.
Riba un djadumingu un dia liber..dia di mama pero e situashon ta rekerí atenshon inmediato i nos ta kumpli ku nos Pais.
Si bo tambe konstatá kualkier kos straño …situashon peligroso etc please laga nos sa pa rápidamente nos por remediá esakinan i asina huntu nos hiba nos Pais dilanti.
De páso un pabién na tur nos mamanan na mundu i prinsipalmente esunnan aki na Kòrsou ⚘❤..FELIS DIA DI MAMA⚘⚘.


text:
Dia di Mama Tera 2022: Ban inverti den nos planeta
Directie Natuur en Milieu (DNM) departamento encarga cu maneho pa nos medio ambiente y naturalesa na Aruba kier trece un biaha mas dilanti e historia di dia di Mama Tera (Earth Day), como tambe e tema pa cu e aña aki pa crea mas conscientisacion rond di e tema. Ademas di esakinan, kico abo por hasi pa ta mas activo y productivo pa nos planeta. Despues cu pa 2 aña cu e plataforma earthday.org a organisa eventonan den forma digital. E aña aki lo no ta uno mucho diferente, e biaha aki lo tin combinacion di algun sesionnan online y via livestreaming na eventonan den cada pais. DNM tambe lo tin un evento den forma di colaboracion conhuntamente cu Monumentenfonds, unda cu e edificio Uncle Louis Store ta ricibi un premio como monumento pero tambe pa cu su calidadnan sostenibel. E tema “Ban inverti den nos planeta” riba fecha aki 22 di April Earth Day ta pa activa comunidad pa haci actividadnan boluntario manera un clean-up of plantamento di mata pa e bienestar di nos medio ambiente y Mama Tera.
Riba e plataforma Earthday.org por wak e live webinarnan y serienan realisa cu ta enfoca ariba empoderamento hobennan. Tambe riba e plataforma aki por wak riba e mapa kico cada pais y nan organisacionnan ta haciendo riba e dia aki. Na Aruba, nos por aprecia cu algun organisacion a registra nan evento di cual DNM ta uno cu ta enfoca ariba e tema di: pakico ta importante pa incorpora esfuerzonan sostenibel ora di renoba edificionan monumental. Riba e dia aki e edicifio den cua DNM ta aloha actualmente ta ricibi e premio Pieter van Vollenhoven 2022. E edifico renoba ta uno cu cualidadnan cu ta sostenibel. Algun ehempel di esakinan ta e awa procedente di e airco ta bay pa un tanki dedica- y na su turno ta pa flush e toiletnan den e establecimento. Drain di toiletnan si ta bay via sistema di riolering pa RWZI na Sanicolas. E edificio tin solar panelnan instala riba e dak. E sistema di luz y airco ta programa pa solamente ta activo ora cu ta oranan di trabou y cu tin movecion. E porta y bentanan a conoce un otro tipo di blokeo pa solo y calor no drenta paden. DNM conhuntamente cu Plastic Beach Party (PBP) a logra cu PBP a pone panelnan di plastic recycla pa proteha contra solo y tambe yuda e sistema di airco. Asina nos ta contribui tambe na e systema di bida circular pa e material plastic. Parti paden na DNM- ta colecta tur plastic y a establece e servicionan di PBP pa entrega esakinan pa wordo recycla. DNM ta contento cu e premio cu e edifcio a logra obtene y tambe cu ta riba e dia di Mama Tera 2022 ta e dia cu ta ricibi esaki pa asina pone enfoke ariba un edificio monumental cu cualidadnan sostenibel cu ta aporta na nos medio ambiente. Tur edificio tin nan historia y Uncle Louis Store tambe tin di dje mescos cu e dia Mama Tera tambe conoce su origen.
Historia di dia di Mama Tera: E idea di dia di Mama Tera tawata iniciativa di senador di Merca pa Wisconsin, Sr. Gaylord Nelson, cu na 1970 despues di tawata testigo di un oil spil grandi na California como tambe inspira pa e movemento anti-guera, a realisa cu su persona hunto cu conscientisacion publico di efectonan di polucion di aire, awa y tera lo por yuda pone e tema di proteccion di medio ambiente riba e agenda politico. E prome Earth Day a yuda na introduccion di United States Environmental Protection Agency (US EPA) y a logra di tin leynan pa aire limpi, awa limpi y bestianan protegi. E organisacion Earthday.org ta e organisacion mundial mas grandi pa cu e movemento pa nos medio ambiente. E mision di e organisacion aki ta pa diversifica, educa y activa hendenan rond mundo pa vocifera mas pa medio ambiente.
E tema pa e aña aki ta pa inverti den nos planeta. Esaki kiermen pa tuma accion, inverti bo tempo y participa den bo comunidad. Un di e accionnan mas simpel ta pa haci un clean-up den bo bario, beach of cura di cas. E iniciativa di Earthday.org ta inclui e Great Global Clean-up, na unda gruponan por registra nan evento di haci un area limpi. Esaki ta un actividad di y pa comunidad cu ta beneficia e medio ambiente. E impacto positivo aki no lo beneficia solamente bo bario of pais pero ful planeta Tera. Door di participa den acitvidadnan aki hende ta bira mas consciente di nan mes habito y relacion cu desperdicio. Nan meta ta pa un observacion civico mas grandi na mundo cu participacion di mas cu 1 biyon di hende den 192 pais tur aña. E otro accion ta the Canopy Project cua ta encera plantamento di mata rond mundo. Desde 2010 Earthday.org a logra activa hende y a logra planta 10 miyon di mata rond mundo. Cu e initiativa aki kier logra reforesta areanan cu tin necesidad di rehabilitacion y otro na unda comunidadnan cu ta na riesgo pa cu cambio di clima. Na Aruba tambe nos tin organisacion manera Ban Lanta y Planta cu tin necesidad di boluntarionan, fondonan y tambe ta en busca di posibel localidadnan pa planta matanan na unda esakinan por keda protegi y ta haya awa.
DNM ta desea wak e comunidad di Aruba mas activo ariba dia di Mama Tera teniendo nos Aruba limpi door di sa kico ta cada un di nos impacto pa cu e desperdicio cu nos ta genera. Planta un mata nativo den bo cura, cuide y dune awa pa asina majan e generacion nobo por disfruta di esaki, asina ta lage como un herencia pa esnan cu ta bini. E Earthday aki tuma bo accion, inverti den nos planeta y comparti cu nos riba plataforma social di @Dnmaruba cu un potret usando #InvestInOurplanet #WhatWillYouDo #EarthDay #EarthDayEveryDay #ClimateChange #Environment #Sustainability #TakeAction #Nature #Aruba
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text:
Sra. Irene Croes ta anuncia cu pa prome biaha e van di control di cacho ta subi riba caminda, e unidad ta activo for di inicio pero awe a bay den bario pa atende cu melding di persona cu ta neglisha nan cacho.
E persona a duna permiso pa bay cu su cachonan mirando e estado di e cachonan. Awe pa prome biaha tabata e training pa esnan cu no tabata envolvi sa con pa handle den situacion asina y ta bon ekipa.
Sra. Croes ta bisa cu e proceso ta cu e cachonan ta bin den e centro di control, anto ta haci evaluacion pa wak con estado ta, si por haya un cas nobo p’e. Mirando e caso reciente, cu e ta negligencia, cacho ta flaco y tin sarna, tin cu wak pa asina por sa kico pa haci.
Actualmente esnan cu ta tumando melding ta cuerpo policial y Bureau City Inspector, den e caso a tuma e melding di urgencia. E ta bisa cu e proposito di nan no ta pa duna boet ‘pero si tin cu parti boet pa hende ta responsabel cu nan cacho y mantene den cura lo haci esey’.
E proposito ta pa conscientisa hende pa nan por ta responsabel cu nan bestia y nan lo keda haci esaki.
Robby Rosel PR di BCI ta bisa cu conhuntamente cu varios departamento ta moviendo pa drenta accion, manera DVG, KPA y BCI cu ta pa tres dia den training y awo ta den accion pa wak e situacion den barionan y di cachonan.”
“Nos tin hopi melding ta drentando y nos ta pidi cooperacion pa pueblo di Aruba. Nos tin varios parti den centro caminda ta pone e cachonan depende nan estado, cacho bravo of chikito. Si den caso hende kier pasa adopta pa contribui. Nos lo traha cu tur departamento conhuntamente pa traha bon. Tur dia lo tin control.


text:
KRALENDIJK- Aunke pa hopi siman e sifranan di Covid-19 no ker a baha, awor aki ta parse ku poko poko tòg tin un tendensia positivo, ámbos pa loke ta e kantidat di kontagio diario, i tambe e kantidat de kaso aktivo.
Pa djabièrne tin 6 kontagio nobo, pero hopi mas tantu hende a rekuperá. Esaki ta pone ku e kantidat di kaso aktual tambe a baha ku 7 persona. Pa di promé biaha den hopi tempu awor aki tin ménos ku 100 kaso aktivo riba Boneiru.
Hospital
Un parti ménos alentador ta ku ketu bai tin 8 hende interná den hospital pa motibu di Covid; 1 na Kòrsou i 7 na Boneiru. Tres di e pashèntnan aki ta hañando kuido intensivo.


text:
Recientemente Fundacion Parke Nacional Aruba (FPNA) a resalta e exitonan y e luchanan di 2021 y a duna un bista previo cortico di nan Strategia Corporativo Multi-Anual 2022-2031 durante e reunion di hunta di directiva di Dutch Caribbean Nature Alliance (DCNA) teni na St. Maarten. FPNA a sobrevivi e pandemia di Covid y awor ta canalisando tur su esfuersonan pa reposiciona su mes pa alinia miho su proposito principal.
2020-2021 Desafio & Oportunidad
Aña Covid 2021 y 2020 tabata un eye-opener pa hopi organisacion, incluyendo FPNA. Mientras cu e comunidad local tabata experimentando un pandemia sin precedente, mas hende a dicidi di recrea den naturalesa y disfruta di e areanan proteha bou maneho di FPNA. Positivo di esaki ta cu ta cu e cambio di comportacion aki a conduci na un aumento di aproximadamente 300 % di e cantidad di hende cu pas anual pa Parke Nacional Arikok den aña 2021. Mientras cu e industria di turismo tabata recuperando, naturalesa a haya pausa pa respira y a florece temporalmente di e actividadnan recreativo masivo di alto impacto cu a tuma luga tanto riba tera como den lama. A medida cu cierto especie di bida silvestre a bira mas visibel y algun balor di naturalesa a keda restora, esaki a hiba na un discurso comunitario tocante con por avansa despues di e pandemia cu e industria di turismo den ekilibrio cu naturalesa. E discurso comunitario aki a haci cu ta exigi mas di FPNA como guardia di naturalesa di Aruba.
Memey di e crisis economico mundial di 2021, FPNA a enfoca pa sobrevivi financieramente, loke a hiba na recorte den su presupuesto operativo y un reduccion di e organisacion cu 32 %. Esaki, mientras cu e operacionnan mester a continua manera custumber y nan a logra haci esaki tambe pa gran parti. A medida cu turismo tabata recupera, e menasanan di naturalesa tambe tabata aumenta rapidamente, y cu recurso financiero y humano limita, e ekipo di FPNA a realisa un introspeccion profundo pa evalua e direccion cu e organisacion lo mester tuma despues di e pandemia, pa aumenta su propio sostenibilidad organisacional y eficacia di conservacion. E introspeccion aki a conduci na realisacion di un transicion hopi necesario di un organisacion di maneho di parke pa un organisacion di conservacion. Pa facilita e transicion aki, FPNA a crea e prome Strategia Corporativo Multi-anual 2022-2031 pa aumenta eficacia y eficiencia pa aumenta conservacion, y un Plan di Financiamiento Sostenibel 2022-2025 pa diversifica e fluho di ingreso y bira menos dependiente di bishita na e parke y subsidio di gobierno.
Un direccion nobo
E ekipo di directiva di FPNA a pasa pa un acercamento integral di cinco paso pa accede na e ambiente di negoshi, mapeo di stakeholder, formulacion di aspiracion pa e plan di strategia di e strategia corporativo 2031 y suposicion inalmente creacion di un strategia di implementacion. E acercamento aki a permiti e ekipo pa reestructura su pensamento, haci e preguntanan corecto, proba cierto suposicion, investiga pa mira e organisacion criticamente desde un perspectivo integro, explora y captura e elementonan aspiracional mas esencial y tene un dialogo profundo tocante e aspectonan aki. E ekipo di maneho a establece un mesa di resonancia componi pa empleado di FPNA pa brinda retroalimentacion den cada paso di e proceso.
Pa logra e Strategia Corporativo Multi-Anual 2022-2031, e ekipo di maneho mester a compromete su mes cu un enfoke strategico amplio cu ta permitie centra su atencion, energia y recurso den cuatro pilar strategico distinto, pero a, y un conhunto di obhetivo strategico. E cuater pilarnan strategico ta: 1) Liderazgo den conservacion di naturalesa: cuido integro y inclusivo di naturalesa di Aruba y su conservacion sosteni, 2) Transicion pa experiencia transforma sostenibel: creacion di balor pa un economia di experiencia basa riba naturalesa pa e naturalesa di Aruba, Aruba den su totalidad y e partinan interesa, 3) Excelencia den cocreacion di conservacion: conecta y involucra e personanan cu e naturalesa aumentando comprension, administracion y apoyo pa conservacion a largo plazo, y 4) Desaroyo di organisacion sostenibel: transformacion pa un moderno, organisacion di maneho di conservacion di rendimento halto cu capacidad a prueba di futuro y liderazgo ehemplar den sostenibilidad. E pilarnan strategico defini y e obhetivonan strategico lo habri caminda pa un colaboracion efectivo entre FPNA y e miembronan di DCNA.
Traha hunto strategicamente
Pa un futuro sostenibel, un biodiversidad prospero y ecosistema resistente, dentro di Caribe Hulandes, ta crucial cu tur e organisacionnan di maneho di area proteha reevalua nan contribucion na conservacion di naturalesa. Como cu FPNA ta liderando e proceso aki, e por sirbi como ehempel di con crea un planificacion strategico a largo plazo pa logra un conservacion eficaz y eficiente. E planificacion a largo plazo lo facilita e colaboracion a traves di DCNA y pa DCNA brinda apoyo tecnico necesario strategicamente, intercambio di conocemento dentro di e aliansa y recauda fondo di manera efectivo pa e diferente colaboracionnan entre e organisacionnan di conservacion di naturalesa. Trahando hunto, cada isla por siña di otro, maximisando su exitonan y siñando di e experiencianan mas desafiante.


text:
Na nos mesa di redaccion, a yega e siguiente remitido, di parti di e habitantenan di Seroe Patrishi. Nomber y adres ta conoci pa redaccion.
Ya ta pa varios aña caba, cu Gobierno a priminti e habitantenan di Seroe Patrishi, pa ta mas specifico, esunnan cu ta biba patras di Polyrama cu lo manda basha asfalt riba e camindanan cu ta den mal estado.
A manda varios carta pa Minister President Eveline Wever-Croes te cu na ultimo, e habitantenan a dicidi di colecta firma, pa asina Gobierno mira cu mester un ayudo den e bario aki.
Hopi biaha, ora cu awa ta cay e ta crea mas buraco riba caminda, te cu bo ta sinti cu ta riba luna bo ta core. Gobierno ta manda hende bin raspa pero esaki ta haci e situacion mas pio ainda. E ta un caminda di tera y cu autonan ta core hopi duro.
Despues di tanto suplica y buscando manera con pa haya contact cu Minister President y no a logra esaki tampoco. E habitantenan di Seroe Patrishi a haya ni un contesta riba e carta cu nan a manda.
Door cu e camindanan ta asina den mal estado, nan a dicidi di tuma contacto cu 24ora.com pa asina por haya atencion di Gobierno, pasobra no tin otro manera pa haya contacto cu e gobierno akinan.
E habitantenan ta sufri y door di core ariba e camindanan den super mal estado, esaki ta causa daño na e vehiculonan.


text:
ORANJESTAD, Aruba
COVID-19 ta un virus hopi serio cu a infecta mundo . Hopi pais ta ricibiendo e virus aki, sinembargo ta keda na nos mes pa cuida nos curpa y evita contacto cu cualkier persona. Hunto nos lo por Sali di e situacion aki cu mundo ta confrontando. Tur persona cu mester bolbe Korsou lo keda controla nesesario. Tambe despues di diferente deliberacion a dicidi di laga un mucha for di St Maarten cu tabata den un estado critic di bida of morto pa por haya su tratamento. Corsou a habri porta pa e mucha aki y na e momentonan aki ta ricibiendo su tratamento debidamente.


text:
ORANJESTAD, Aruba: Garage Cordia a haci entrega di yabi di e auto nobo, esta un Lexus NX300, na AIB Bank N.V. Director adhunto di AIB Bank N.V., Jasmine Simon, tabata contento di ricibi e auto cu tanto nan tabata warda riba dje. Garage Cordia a entrega e prome NX300 Lexus, cu pa algun aña caba tabata purba di haya esaki pa Aruba.
E modelo aki ta uno hopi gusta rond di mundo, asina CEO di Garage Cordia, Danilo Werleman a expresa. Pa por a trece e auto aki Aruba, a tuma su tempo pasobra Lexus kier pa trece e autonan na e momento corecto den mercado.
Entrega di auto na Jasmine Simon a bay hopi bon, kende un biaha mas a pone su confiansa den Lexus y e ta prome persona cu a ricibi e model di auto aki den henter Caribe! E auto aki ta Hybrid y esaki ta loke Toyota Lexus ta kere den dje. E Lexus ta un auto cu no unicamente ta luho, pero e tin calidad y ta duradero. Pero pa un consumido, e auto aki ta hopi mas economico den su uzo.
Mester a bestel e model di e Lexus aki, pasobra aki na Aruba no tin e y awo AIB N.V. ta esun cu lo core cu e model aki na Aruba. “Mi ta contento cu awor el a yega y mi por a logra cambia e auto”, Jasmine Simon a comenta. E Lexus aki ta mas grandi y mas bunita y esaki a pone cu Jasmine Simon ta mas contento atrobe cu su auto. E auto anterior ta un Lexus cual pa basta tempo e ta famia di e model aki. E ta haya cu e calidad di Lexus ta bon, e ta representativo, e auto ta mustra nechi unda cu bay.
A funda Garage Cordia Aruba na Juli 1965 ora cu a bestel e prome 12 autonan di marca Toyota pa nos isla. Awendia, despues di mas cu 50 aña, keto bay e compania tin e record di a bende mas auto den historia di nos pais, tanto como agencia como tambe e marca Toyota. Nan ta conoci specialmente pa e bon calidad di e autonan, pero sin lubida cu nan ta e unico cu tin un surtido grandi di piesa pa drecha of ora di “service” e vehiculonan.


text:
Prome Minister Evelyn Wever-Croes:
“Cifranan ta confirma cu e maneho di Gobierno tabata efectivo y a tuma decisionnan na tempo, prudente y responsabel”
E cifranan di Covid di diabierna siman pasa ta indica cu tin 40 caso activo cual ta un cifra hopi positivo. E siman prome e tabata na 62. “Esaki sigur ta duna nos e trankilidad cu nos tin mester”, Prome Minister Evelyn Wever-Croes a expresa.
Actualmente no tin ningun persona den Cuido Intensivo aki na Aruba. Na Colombia tin 4 persona cu e speransa cu nan por recupera pronto pa nan por bolbe Aruba.
E cifranan aki ta mustra cu nos ta riba e bon caminda y ta confirma cu e maneho di Gobierno tabata efectivo y cu decisionnan cu a wordo tuma tabata na tempo tabata prudente y responsabel. “Pa esaki un biaha mas mi kier gradici tur esnan cu a yuda nos y ta yudando nos den e situacion aki di covid. E ta un crisis ainda pero nos ta evaluando aworaki pa descala sinembargo nos lo keda monitoria tur loke ta sosodiendo”.
Prome Minister a expresa cu ta hopi importante pa nos sigui cuida. Despues di dos aña, sigur tur hende sa kico pa haci y kico no mester haci. Ta sigui importante pa sigui vacuna. Diaranson e siman aki, e unidad mobiel lo ta den Centro di Bario Lago Heights pa esnan den vecindario por tuma nan vacuna. Tambe por vacuna diariamente na DVG.
“Ni ami ni ningun hende por garantisa cu no lo bin un otro variante den futuro of cu nos lo mira un otro ola den futuro pero loke si mi por garantisa ta cu Aruba ta miho prepara aworaki pa cualkier cos cu mester bin ainda. Pero pa esaki nos mester di abo tambe, pa bo cuida y sigui vacuna pasobra Covid tey, apesar di e cantidad abou.
Na otro paisnan cu cantidadnan ta mas halto pero aki na Aruba nos ta conta riba bo. Nos a flexibilisa casi tur medida, hasta pa drenta Aruba no tin exigencia mas cu bo mester ta vacuna of bo mester test pasobra el a wordo elimina diasabra ultimo y cu esaki nos ta spera di por sigui stimula cu nos tursitanan por bin Aruba. Pero mi ta pidi atrobe, ban sigui cuida pasobra bo ta stima bo mes, bo famia y Aruba. Aruba ta conta cu bo”, Prome Minister a duna di conoce.


text:
Directie Natuur en Milieu ta uni na celebracion di World Wildlife Day (Dia di bestia y mata salvahe) proclama pa Nacionnan Uni cu tur ta recorda y celebra e dia aki durante luna di maart.
Anteriormente ta pone enfasis ariba e bunitesa y e celebracion di biodiversidad di e flora y fauna mundial. Pero e aña aki ta celebra cu e tema “Sustaining all life on Earth”, cu e meta pa garantisa sostenibilidad di bida di tur riba nos planeta.
Ta importante pa keda enfoca ariba e especienan cu ta un componente importante pa biodiversidad y nan importancia pa humanidad. Specialmente pa esnan cu ta biba cerca di naturalesa y cu ta depende di dje. Asina nos por compronde e importancia di biodiversidad pa yega na e metanan estableci pa Nacionnan Uni pa un desaroyo sostenibel (Sustainable Development Goals – SDG’s) manera e metanan specifico: #14 (Life Below Water), #15 (Life On Land), #1 (No Poverty) y #12 (Ensure sustainable consumption and production patterns).
Mundo actualmente ta conta cu 7 biyon habitante y e expectativa ta cu na 2060 e populacion lo yega 10 biyon. E ta nos responsabilidad como hende pa medio di nos actividadnan garantisa sobrevivencia di bida di e flora y fauna mundial. Como cu ta nos actividadnan humano ta haci cu un cantidad di especie ta bay den extincion.
E bestianan y matanan, como tambe micro-organismonan ta hunga un rol vital pa mantene e balans riba e planeta. Nacionnan Uni a publica cu desde 1970 humanidad a contribui na elimina 60% di e cantidad di bestia.
Humanidad y su “necesidadnan” a destrui 60% di nos naturalesa original door di kapmento di mata y rosamento di tereno na gran escala.
Humanidad a destrui 33% di nos rifnan di coral cual ta e ecosistema di mas diverso na mundo.
Humanidad ta cabando cu e habilidad natural di naturalesa pa provee nos cu e oxigeno cu nos mester. Polucion mundial ta afectando nos aire, afectando nos cuminda, nos awa, y clima. E ultimo aki ta un realidad y un cos ta sigur, cu mas conscientisacion, humanidad tin mas informacion pa comparti y asina haci cambionan necesario. Nos tur tin e capacidad pa informa un otro y nos tur por haci algo. Aki ta sigui un lista di algun cos cu nos por haci:
Haci uzo di productonan local y consumi fruta y berdura cu ta den temporada y cu ta den region. Como cu na Aruba nos no ta produci mucho fruta y berdura, nos tin algun dificultad pa realisa esaki. Pero si nos por planta mas mata. Escoge cuminda cu tin menos empake y evita plastic di un solo uzo.
Na Aruba nos ley cu ta prohibi esaki ta drenta na vigor entrante juli 2020. Pero por cuminsa haci cambio di awor caba. Cana of core bicicleta pa e lugarnan cercano of pa recrea. Uza coriente mas consciente y conserva mas, uza pesticidanan na un manera mas natural, composta resto di cuminda organico. Cumpra solamente locual bo mester y no dimas. No cumpra producto ilegal of traha di bestia.
E tema di e aña aki ta pa bira parti di ‘biodiversity super year’, cual kiermen cu mayoria evento mundial di Nacionnan Uni lo pone enfoke ariba biodiversidad como e topico central riba e agenda 2020 di e metanan pa desaroyo sostenibel. Directie Natuur en Milieu ta alinea mas tanto posibel na e metanan. Tambe lo por wak esaki refleha den locual nos ta publica den transcurso di e aña.


text:
E siman nobo a habri y ya caba Aruba ta den shock y susto pa motibo di un otro atraco. Dialuna mainta trempan e noticia a drenta cu antisocialnan a atraca un persona drentando su luga di trabou, poniendo un arma di candela na su cabes.
Segun fuentenan oficial, esaki ta e di 55 atraco cu ta tuma luga aña 2017. E cantidad di atraconan ta den surpasa e cifra final di 2016 caminda cu ainda tin mas di 5 luna pa bay di e aña aki!
E situacion actual ta sumamente alarmante y doloroso pa henter e Pueblo di Aruba. Desde inicio di campaña na Januari, caminda sr. Besaril ta haci su bishitanan di cas pa cas, a tuma nota cu den practicamente tur cas ta existi un preocupacion enorme pa e falta cronico di siguridad.
“Esaki ta e situacion real cu e ciudadania di Aruba tin cu biba cune pa loke ta trata siguridad. Banda di educacion, cuido medico y costo di bida, siguridad ta e preocupacion di mas grandi den tur cas. Y na final di dia aunke mandatarionan den e gobernacion actual ta bisa cu den nan opinion nan a haci nan best, loke cu e cuidadano ta sinti ta loke ta conta. Ta p’esey mes e unico berdad ta e realidad cu pueblo ta biba aden!
Ta ora pa introduci solucionnan concreto pa tur e problemanan di insiguridad riba nos isla. Por ehempel e re-introduccion di un departamento cu e tarea specifico di controla nos costanan cu e autoridad necesario pa haci controlnan como debe ser.
Den cuadro di e intencion di nos partido e departamento di Grenspolitie lo conoce un dinamica totalmente diferente den cual lo mester establece un cooperacion cu entre otro Douane y Marechaussee. Den e futuro gobernacion di MEP nos costanan lo ricibi hopi atencion y personal cu keda asigna pa e tarea lo ricibi e material y preparacion necesario pa e reto cu ta spera nan.
E ta obvio cu e cantidad di arma cu tin riba nos isla ta drenta via nos costa pues un control mucho mas severo di nos costanan ta mas cu logico”.
Sr. Besaril ta enfatisa un bes mas cu si e radar situa na base Perreira no por brinda e servicionan manera Aruba ta spera di dje, una bes den gobierno partido MEP lo re-introduci e radar manera Aruba tabata tin na 2009.
Hunto cu esaki tambe lo re-introduci e uzo di helicopter pa asina intensiva e control na nos frontera.
Por ultimo Parlamentario Besaril a menciona cu ta importante pa mehora y aumenta e presencia di autoridad den nos comunidad. Cu esaki e Parlamentario ta referi no solamente na e servicio necesario cu polis mester duna, pero tambe otro instancianan manera por ehempel Douane, Brandweer y DTI.
“Ta importante na momento di introduci ley pa percura tambe pa tin e departamentonan y nan personal prepara cu e autoridad necesario pa ehecuta e controlnan, sino tur e leynan pa bunita cu nan por ta, lo para caba na iniciativanan envano”. Parlamentario Besaril a termina.


text:
Oranjestad-Minister di Turismo, Transporte, Sector Primario y Cultura Otmar Oduber ta hopi content cu e exito cu e programa piloto di e sistema Hydroponics na Santa Rosa ta coschando.
E sistema aki ta un proyecto mas di Santa Rosa pa asina aki expande su servicionan y e diferente proyectonan cu ta promove y sostene agricultura, cria y pesca aki na Aruba.
Pa un aña largo Santa Rosa a traha riba e sistema aki, pa logra monta full e ‘shadehouse’ cu e aparatonan necesario y haci esaki un proyecto exitoso.
Durante e ultimo 4 añanan Santa Rosa a crea posibilidadnan nobo; creando mas facilidad pa agriculturnan, criadornan di bestia y piscadornan, dor di e introduccion di proyectonan moderno y inovativo manera esaki.
Pa loke ta trata e sistema di Hydroponics, mester bisa cu e interes bou di nos agricultornan ta grandi. E hecho cu e mata cu nan planta lo keda cla den 42 dia y cu e sistema aki ta uno hopi economico pe usuario ta lanta mas interes. A inicia e proyecto aki pa asina trece un solucion na e scarsedad cu ta tumando lugar den agricultura y cria. E proyecto aki lo haci agricultura hopi mas accecibel pa tur esnan cu tabata desea pa cuminsa cu un produccion, caminda cu un minimo di espacio y un ‘shadehouse’ di poco meter cuadra, lo por produci mas di 4000 mata cu un sistema hopi economico. Esaki ta indicacion cu e sector ta expandiendo tanto den negoshi como den e adkicion di e cantidad di hendenan cu ta practica den e sector.
Ya caba por conta candtidad di interesadonan cu lo kier cuminsa haya mas informacion riba e sistema aki. E hecho cu tur loke mester pa traha e shadehouse y instala e sistema aki ta liber di impuesto, ta brinda mas beneficio pa e agricultor.
E ta un satisfaccion cu ya caba den e inicio di e programa piloto, e sistema Hydropinics a sa di hala tur atencion di agricultor y tur esnan cu ta aspira pa cuminsa produci riba nos isla.


text:
Karkó
E karkó ta un koncha ku e habitantenan original di Kòrsou – e Caquetio – a usa komo kachu for di promé ku e europeonan a yega. No sa mashá di e kultura di e Caquetio pero estudionan arkeológiko ta indiká ku tabata usa e karkó pa ritonan spiritual i religioso. Not much is known about the culture of the Caquetio but archeological studies reveal that the karkó was used for spiritual and religious rituals.
“Kada karkó ta trahá na man. Bo ta kue un koncha yòn, limpia e parti paden i kita e parti ariba, kreando un buraku di mas o menos 2 centimeter di hanchura. Despues bo ta feila e buraku pa bo lipnan pas bon rondó di dje.
Toka karkó ta basta difísil, ta kasi imposibel toka riba e karkó di un otro hende! Nos ta usa e karkó durante selebrashon di seú (fiesta di kosecha).” Awendia e karkó ta un espesie peligrá pero e ta un kuminda di laman hopi popular tambe. Na Kòrsou ta prohibi pa kue karkó yòn pero bo por kome karkó den kasi tur restorant lokal.


text:
Oranjestad – 18 di november 2022 –Aruba Bank a anuncia e ganadornan di su “Photography Contest” 2022. E imagennan ganador lo wordo publica cu e nomber di e fotografo, den e desk calendar 2023 anual cu ta wordo reparti na cliente di e banco.
Aruba Bank a ricibi un cantidad grandi di imagen, cu den e caso aki ta imagen di nos dushi Aruba y no tawata facil pa scoge esunnan ganador.
Durante un ceremonia chikito e ganadornan a wordo invita pa atende un momento di reconocemento na sucursal na Camacuri pa ricibi nan premio di e segundo edicion di “Photography Contest 2022”
Masha pabien na e ganadornan:
januari 2023: Grislynn Hernandez
februari 2023: Donna Fortin
maart 2023: Norma Koolman-Wever
april 2023: Jeffrey Kost
mei 2023: Joshua Kelly
juni 2023: Gideon Paesch
juli 2023: Jeanine Alexandra J. Balentina
augustus 2023: Carolyn Rasmijn Britten
september 2023: Jeanrick Arends
oktober 2023: Jennifer Arends
november 2023: Josello Arends
december 2023: Urvin Werleman


text:
Oranjestad-Durante tratamento di presupuesto di DOW pa aña 2018 Parlamentario Tromp-Lee a menciona cu e ta contento cu Gobierno mediante di DOW lo sigui poco poco cambia su funcionamento di uno corectivo pa uno preventivo pa loke ta trata e area di mantencion. Algo cu sra. Tromp-Lee ta convenci cu a largo plazo lo beneficia nos pais.
Otro punto cu segun Tromp-Lee ta importante ta cu e placa cu Parlamento ta pone disponibel lo sigui keda inverti den reconstruccion y mantencion di nos infrastructura di caminda.
Pa loke ta trata caminda sra. Tromp-Lee a indica di ta super contento cu trabounan di mantencion a cuminsa ariba e careteranan principal den Noord. Un necesidad cu e tin hopi aña ta bin ta indica. Ultimo añanan e adernan principal di Noord a bay hopi atras. Recientemente a traha ariba e caminda di Fermins Bar pa misa di Noord.
Parlamentario Tromp-Lee a enfatisa e deseo y necesidad cu tin pa demas camindanan principal den Noord haya nan mantencion necesario. Como ehempel el a menciona e caminda di Misa di Noord pa Westpunt, di Rio Grandi pa hotelnan, di Compleho deportivo Frans Figaroa pa Superfood y e caminda principal dilanti hotelnan.
Banda di e camindanan principal Parlamentario Tromp-lee a haci un peticion special na sr. Minister, esta pa asfalta e caminda patras di Sint Anna School y Sint Aloysius school y rond di e veld di UNITED.
Sra. Tromp-Lee a subraya e echo cu su yiu homber a bay 6 aña St. Aloysius y ainda e tin un yiu cu ta bishita e scol aki, y tur oudersavond e hoofd di scol ta pidi nan sosten pa cu peticion pa Gobierno pa bin cu un solucion pa e molester di stof na scol Sint Aloysius. E scol no tin airco y p’esey e molester di stof ta hopi grandi. Pero banda di e problema cu stof, e caminda aki ta uno cu ta keda usa diaramente door di hopi mayor y asina tambe ta dividi e drukte ora di hiba y busca e muchanan di scol. Unico otro entrada pa hiba y busca ta den cura di misa. Lastimamente e caminda aki, asina un tiki awa cay e ta keda na werki.
Otro situacion di urgencia cu Shailiny Tromp-Lee a indica ta e camindanan cu ta concentra rond di scol preparatorio y basico na Washington. Akinan tin diferente zijwegen cu tur ta conduci na e caminda pa e scol y akinan e cas y famianan ta sufri hopi di stof door di e drukte y traficacion di auto. Pa e motibo aki mes Tromp-Lee a haci un peticion special na Minister di Infrastructura pa duna e dos situacionnan aki atencion y prioridad.


text:
Atleta di tiro Philip Elhage a termina su prome entrenamento na Tokyo
Awe merdia (ora di Tokyo) a tuma lugar Philip Elhage su prome entrenamento na Japon, en bista di e Weganan Olimpico Tokyo 2020. Philip lo ta participando na Tokyo 2020 den e 10m pistola di aire. Durante e session di entrenamento a comparti escenario cu e campeon olimpico Jin Jong-Oh di Sur Korea pa cual mester menciona cu e atleta aki tin 5 medaya olimpico den e evento di 50m Pistola (2004, 2012, 2016) y den 10m pistola di aire (London 2012).
Diamars Philip lo ta continuando cu su entrenando mirando cu diasabra awor 24 di juli su competencia ta tuma lugar.


text:
St. Paulus School ta den full swing den preparacion di e marcha cultural di e aña aki. Juffrouw Marcia, kende ta cabesante suplente y remedial teacher di e scol y tambe encarga cu e organisacion di e marcha, a splica esaki ta algo cu tin cu prepara. E maestro ta prepara e mucha pa e drenta den e parti aki.
E ta encera entre otro cu tin cu duna nan e informacion corecto, e lesnan, Ta cuminsa na scoge e topico. E ora ta bay over pa bay con lo amplia e topico aki pa trece riba caya. E ta un preparacion basta extenso. Bo mester tin e informacion corecto y con ta trece den arte, pa trece riba caya pa brinda e informacion aki na pueblo.
E muchanan ta hopi bezig cu esaki y cosnan hopi tremendo lo subi caya e aña aki. Esaki ta e di tres aña cu Paulus School ta organisa e marcha cultural aki.
A cuminsa cu brassband cu ta marcha den cayanan di San Nicolas cu algo di musica den background. Awo e ta un parada grandi, caminda aña pasa Scol Santa Teresita a join e marcha. Scol Caiquetio ta full prepara y cla pa join e marcha di St. Paulus School.
Ya tin klas cu a cuminsa pensa nan tema di otro aña. Otro aña ta lustro grandi di Himno y Bandera y Status Aparte. E cos cada biaha mester crece. No mester bay pa e parti unda cu ta djis traha cos hiba riba caya. E ta crece mas den intensidad di informacion..
Por ehempel klas 2, si e prome aña a subi cu djis bandera den man, a representa bandera. E ta bin cu historia di bandera di Aruba. Con Aruba tabata prome cu Status Aparte. Ta duna e tema asina mas informacion cu e muchanan tin mester, cu no ta djis e bandera so.
Ta djis un ehempel cu nan a bin cun’e. Ta wak cu cada biaha e marcha ta birando mas y mas grandi. Esey ta e meta su tras, E meta ta pa enrikece cultura di Aruba y ta ken mester haci’e. Ta e grandi mester pas’e pa e muchanan, pa asina nan por sigui cun’e den futuro.
St. Paulus School ta invita pueblo di Aruba en general, aunke ta den cayanan di San Nicolas, pero esnan cu tin e tempo, bin un rato dia 17 di maart. Pa 8’or y mey ta sali for di St. Paulus Scool. Pasa dilanti di Joe Laveist, bay den caya Dick Cooper y despues pasa de Caya Grandi di San Nicolas, pasa Carnival Village y bay bek scol.
E evento mester caba pa 10.30 di anochi, ya cu esey ta e ora cu tin poni den e permiso haya.


text:
Minister Otmar Oduber conhuntamente cu su consehero Sra. Indra Zaandam a bishita Stadsherstel N.V. na Amsterdam. E compania aki ta encarga cu renobacion y compra di edificionan monumental di e ciudad. Nan rol den e comunidad ta di suma importancia mirando cu nan ta e entidad cu ta mantene e caracter di Amsterdam atraves di e edificionan historico. Stadsherstel N.V. tin alrededor di 600 edificio di tur tipo manera cas, compania y te hasta misa.
Es mas e oficina di e compania mes ta situa den un misa cu ta multifuncional. Banda di fungi como oficina e monumento a keda cu su funcion como misa pero a bira tambe un localidad cu por huur pa evento y recepcionnan special of exposicionnan. Un ehempel bibo di con lo por crea beneficio economico cu un herencia material cu ta forma parti di bo cultura. Sr. Paul Morel cu ta senior projectleider di Stadsherstel ta enfoca netamente riba e aspecto aki. E ta comparti cu e delegacion di Aruba e importancia pa tin bon contacto cu tur e partnernan of actornan esencial den e sector di nos monumentonan, transparencia y comunicacion abierto na tur momento ta esencial. Den nan maneho ta envolvi e partnernan den un etapa tempran. Pa cualkier proyecto mester tin tambe un bon plan di maneho defini. Un “Business Plan” transparente y solido pa tur inversionista cu ta interesa di ta envolvi den e sector aki ta na altura di kico por ehempel nan ‘return in investment’ pues ki beneficio lo por tin pa nan despues di nan inversion. Asina cu sinta na mesa mester comparti e mision y vision di e organisacion of den e caso di Stadsherstel como compania.
Sr. Morel ta indica tambe cu un proyecto di restauracion compara cu un proyecto di construi un edificio nobo, ta uno hopi mas complica, pasobra tin un responsabilidad pa mantene e historia di e edificio pero na mes momento haci funcional tambe. Mester tin un enfasis pa crea e balansa ideal di e historia / caracter di e monumento pero na mes momento mester enfoca tambe riba e funcionalidad di e edificio. Pa consehero di Minister di Cultura, Indra Zaandam tur e informacion comparti ta tipnan valioso pa Aruba. “Ta interesante pa mira similaridad den e fasenan. Na Aruba awor cu e maneho di Minister Oduber ta trahando duro den e etapa di conscientisacion di e importancia di mantencion y salvaguardia nos herencia material. Nos kier pa comunidad completo compronde pakico ta asina importante pa mantene y salvaguardia nos herencia y nos cultura. Pero awor nos ta enfocando tambe poco poco pa crea e beneficio economico for di nos edificionan.”
Na Amsterdam den aƱanan 80 tabatin e mesun fase di conscientisacion, unda lamentablemente hopi edificionan monumental tabata wordo destrui of basha abou. Despues di un bon campaƱa di conscientisacion dor di colaboracion cu partnernan den e sector a bin realisa e importancia di nan herencia material y asina a tuma e pasonan pa salvaguardia esaki. Sra. Zaandam ta finalisa bisando: “Amsterdam ta un di e ciudadnan ehemplar unda cu tin e conexion, e colaboracion y e sinergia entre cultura y economia. Cultura por crea beneficio economico si e ta sosteni pa un bon plan, cu un bon sistema di comunicacion entre tur entidad y cu e colaboracion di e sector priva como tambe di esun publico.”


text:
Scirbi pa: © Quito Nicolaas
Pa Aruba por a haya su Status Aparte den Reino Hulandes, e mester a haci uzo di su derecho di autodetermincacion. E derecho di autodetermincacion ta un derecho ancra den Ley Internacional, den cual ta otorga un pueblo e posibilidad pa pursigui su propio desaroyo socio-cultural y politico-economico.
Cu e resolucion 1514(XV) adopta dor di e Asamblea General
di Naciones Unidas, ta introduci un cambio y transferencia di e derecho externo
p’esun interno di e drecho di auto determinacion. Den esey mester distingui e derecho di autodeterminacion interno for di esun
externo.
Un ehempel di aplicacion di e derecho di
autodeterminacion interno t’e caso di Sikhs nan na India. Debi cu nan ta un
comunidad diferente for di esun Indio, cu nan propio historia, tradicion y
cultura por lo pronto por haci uzo di e derecho interno.
Contrario na esaki conoce e derecho externo
(independencia) cu no a ser otorga, debi cu esaki lo implica un kiebra di e
teritorio Indio pa por funda e ciudad Punjab como nan propio estado.
Den e caso di Aruba, apesar cu nos ta separa di e otro
islanan dor di laman, a opta p’e derecho di autodeterminacion interno. Cu e
escogencia aki a construi un fundeshi solido den Reino Hulandes y aplicando e
derecho interno por traha y engrandece e propio cultura na un forma social, politico
y economico. E base pa cumpli cu e derecho aki y pa tin relacionan amistoso
entre islanan/paisnan, t’e respet mutuo cu mester tin pa cu otro.
Den esaki e terminologia cultura – como parti di e
derecho di autodeterminacion – ta encera aparte di nos musica, folklore,
custumbernan, tambe nos idioma, enseñanza y literatura.
Papiamento
Asina pues Aruba a haya su mes ta pensa – den cuadra di
cultura – cu mester bin cu un Ortografia cu ta refleha e identidad di e
pueblo.
Despues di a instala un Comision di Ortografia y hopi
deliberacion cu nan conseheronan, Aruba a opta p’e ortografia Etymologico, cu
ta sali for di e origen di e palabra. Y berdad ta ora un persona ta sinta wak
un pelicula Spaño via p.e.Netflix, e por scucha hopi palabra cu nos conoce den Papiamento
of alomenos ta deriva: acelera, cariño, cas, promesa etc. Ademas si evalua e
palabranan inclui den e Vocabulario Ortografico di Papiamento, un mayoria tin
un conotacion cu Spaño.
E hecho cu Aruba a opta p’e ortografia etymologico tabata
uno strategico, den sentido cu den e continente Latino-Americano unda ta papia
Spaño, e Papiamento ta facil pa lesa, compronde y comunica den dje.
Den esaki nos tin di pensa cu nos lo no keda mará pa
semper na Hulanda, pues un dado momento nos tin di mantene relacionnan
comercial y cultural-politico cu e paisnan aki, banda di esnan den Caribe.
Idioma ta un instrumento di e derecho di
autodeterminacion pa expresa y duna contenido na e cultura y identidad di un
pueblo. Como tal e ta un vehiculo esencial den e proceso continuo di construi
un nacion. Di otro banda un idioma por sirbi pa mantene e structuranan colonial
riba e isla, pero den esey e ta ser uza pa domina y controla e mente di e habitantenan.
E no ta manera antes den tempo di colonialismo cu ta
domina e rikesa di un isla of den tempo di sclavitud cu ta apropia e individuo.
Awendia ta bay pa colonisa via mente y consciencia, mientras aceptando un otro
idioma – cu no t’esun indigena – ta nifica cu lo acepta e cultura, normanan y
ideologia di e idioma cu ke domina.
E discusion na Aruba ta un ehempel clasico, con e
oponentenan ta construi argumentonan pa bagatalisa y stigmatisa nos Papiamento.
Lubidando e balor cultural y e fortificacion di identidad cu esaki ta pa nos
hobennan y generacionan den futuro.
ORTOGRAFIA
E caso di Aruba por ser ilustra cu desde añanan ’70 cu tabata
lucha pa un Status Aparte, e gobernantenan a haya nan mes ta pensa over di e
cuestion di idioma. N’e momentonan aki e islanan ABC conoce dos otrografia,
esta esun Fonologico y Etymologico. E idea ta cu lo mester bin un solo
ortografia y ya caba tin un protocol p’e islanan traha y coopera cu otro pa
yega n’e meta aki.
Mester apunta aki cu apesar cu na 2018 a firma un
protocol entre Aruba y Corsou, no ta conoci p’e publico e locual a ser logra te
aworaki ni tampoco e puntonan riba cual ta diferencia di opinion.
Den esaki e aspectonan linguistico no t’e unico cu mester
tene cuenta cu ne, pero tambe esnan politico y economico. Tin manera un
silencio hermetico den e asunto aki y ta rekeri cu mester bin mas transparencia
den e asunto aki.
Di otro banda nos mester tene bon cuenta cu e
generacionnan cu lo sigui studia den exterior. Na Merca estudionan haci a
comproba cu studiantenan di Caribe, unda conoce e creol-English, tin dificultad
cu e bukinan na Ingles cu ta uza na Universidad. Consecuentemente nan ta haya
nan mes confronta cu hopi problema durante nan estudio. Y tur esaki ta
desperdicio di talento, unabes cu e studiantenan no keda cla na tempo cu nan
estudio pa regresa nan isla pa duna un man.
Na Corsou FPI a haci un investigacion na 2010 bou di
alumnonan di Peter Stuyvesant College, Maria Imaculata Lyceum y Radulphus College
y mayoria di e hobennan ta haya e ortografia fonologico dificil.
LOGRONAN
For di 1976 Bestuurscollege di
Aruba a instala un Spellingscommissie pa despues na 1984 stipula e Ortografia
di Papiamento, mientras pa desaroya material, stimula uzo y proteha Papiamento
a institui na 1986 e ‘Instituto Linguistico Arubano’.
Den e decada di añanan ’80
practicamente mucho no a ser haci riba tereno di enseñanza y a uza e periodo aki
pa prepara pa un siguiente fase. Y asina den añanan ’90 a cuminsa cu diferente
curso di tercer grado di Papiamento, mientras na 2002 a inicia na ‘Instituto
Pedagogico Arubano’ cu esun di dos grado.
Na aña 2000 a keda cla cu e Gramatica
di Papiamento, y na 2003 Papiamento cu su ortografia etymologico a bira e
idioma oficial pa despues a revisa y completa e ortografia na 2005.
E mesun aña di 2003 a cuminsa
cu un curso adicional di Papiamento na nivel di bachelor. Alabes entrante di
augustus 2003 a introduci Papiamento den enseñanza secundario na scolnan di
EPB, MAVO, HAVO klas 1-2-3, VWO klas
1-2-3, EPI
y IPA. Desde aña escolar 2015-2016 Papiamento ta ser duna
como materia den e klasnan di HAVO-4, VWO-4 y awendia ta un materia di examen pa
Havo-5 y VWO 6.
Pa duna Papiamento como
materia na scolnan a desaroya e metodo ‘Cristal’.
Asina pues Papiamento ta ser uza den 3e klas como idioma di
instruccion y como materia banda di Hulandes, Spaño y Ingles.
Na 2008 a introduci enseñanza
multi-lingual na dos scol basico como projecto-piloto, pa evalua e resultadonan
y efecto di uzo di Papiamento den enseñanza. Como un di e logronan mas grandi
por considera e introduccion di e Vocabulario Ortografico di Papiamento na
2009, cual actualmente mester ser revisa y agrega mas palabra.
Un ‘Manual di Gramatica di
Papiamento’ (morfologia) a keda introduci na 2010, mientras na 2015 a publica e
‘Manual di Gramatica di Papiamento’ cu ta trata e sintaxis, esta e structura di
un frase.
Un prome grupo a sigui na 2013
un estudio di 4 aña na Universidad di Corsou pa ricibi un grado academico como
docente di Papiamento.
Lamentablemente cu p’esnan
kende a inicia e estudio aki, Ministerio di Enseñanza no a tene cuenta den nan
planning unda tur por incorpora e graduadonan aki, sea ta riba tereno di
enseñanza, maneho, investigacion of management.
CULTURA
Desde añanan ’70 por mira cu cierto tradicion y
celebracionnan cultural, manera Dera Gai y Dandé a bolbe haña bida. Anualmente e celebracionnan aki ta tuma lugar
y a expande riba nivel di demas bario. A bin algun festival acerca, manera e.o.
e ‘Festival di Canto’ y ‘Festival
di Cancion Tipico’, pero riba nivel di teatro tambe por dedica mas
atencion.
Na Brazil e ‘Fundacion Bernadina Growell’ ta organisa
diferente actividad, cual por sirbi como un ehempel p’e otro barionan organisa.
Loke ta haci falta den esaki ta investigacion
antropologico-cultural den e barionan, pa por haya sa mas di e forma di biba y
di cierto costumber cu ta caracterisa cada bario.
E proyecto ‘Expedicion Rescate’ ta un bon inicio pa
conduci investigacion di nos historia oral, pero mester enfoca tambe riba
estudionan socio-cultural cu un base geografico.
Mester traha na un proceso pa cada bario tin su propio identidad, unda esaki ta
keda refleha den e costumber y formanan cultural expresivo. Esaki ta nifica cu
den cada bario mester tin un monumento, caminda nan ta honra nan baluarte.
Apesar di e desaroyonan describi, tin cierto incongruencia
cu mester señala. Si un banda ta duna contenido n’e derecho di autodeterminacion
dor di stimula procesonan cultural den e barionan, cu esaki so e clima-cultural
no ta completo.
Tin un maneho pa monumento y museonan, pero ainda no tin
un trayecto di estudio avanza pa esnan cu ta desea di haci investigacion of
traha riba nivel di management. Of cursonan cortico p’e taxista, empleada di
hotel, guia, touroperator of empleado di museonan cu ta traha cu turista of
esnan local..
E mesun fenomeno por ripara den enseñanza, esta cu a
introduci Papiamento na scol y hasta ta un materia di examen na scol
secundario, pero ainda historia, nos herencia-cultural y literatura Arubiano cu
mester carga e Papiamento no ta un materia na scol.
Despues di Status Aparte diez Gobierno a sinta den e
periodo di 1986-2020 y hopi proyecto a ser entama, sinembargo riba tereno
cultural-educativo por logra mas.
Pa duna realce n’e derecho di autodeterminacion ta spera cu
e Ministerio di Enseñanza sinta na mesa cu e directiva di SMOA y SKOA pa delibera
con ta bay adapta e curriculum y introduci p.e. Historia di Aruba y Literatura Arubiano como materia y sirbi
como un instrumento pa fortifica identidad di e pueblo.


text:
ORANJESTAD- Pa loke ta e status di e afvloeiiers di SETAR Minister di Asuntonan Economico y Comunicacion Richard Arends a splica con leu esaki ta y con e proceso aki a cuminsa.
Minister Arends: “Algun luna pasa Parlamento di Aruba a aproba un ley unda ta duna autorisacion na gobierno y den e caso specifico aki na Minister di Asuntonan Economico, mi persona, pa haci un pago na un grupo di ex empleadonan di SETAR, prome cu el a bira un NV. Na 2003 SETAR a wordo privatisa y a ofrece paketenan na empleadonan cu tabata cerca nan edad di pensioen.” Minister a splica cu no mucho tempo despues a surgi un disputa riba kico ta e base pa calcula e avloeiingsregeling. E proceso aki a dura masha largo mes. E caso a bay corte y huez a dicta na fabor di un grupo di e ex empleadonan aki. Huez no a duna setencia den caso di un otro grupo cu tambe ta parti total di e afvloeiiers cu ta mas o menos 90 hende.
“Huez a dicta sentencia den fabor di 30 hende cu a bay corte, pero a keda un grupo di 60 hende cu a cay afo. A yega na un acuerdo di principio entre SEPPA, Prome Minister Eman y mi colega de Meza e tempo ey. Nan a cuminsa cu un proceso di legislacion pa autorisa minister pa efectua e pago pa henter e grupo di 90 empleado. E proceso a keda cla algun luna pasa.” Minister Arends ta sigui conta cu di biaha despues Directie Financien y Wetgeving a busca e lista di afvloeiiers cu mester wordo paga segun calculacion di huez inclusive e interes legal cu ta hinca tambe den e di dos grupo.
“Siman pasa e prome grupo di 30 ex empleado a wordo paga via nan abogado. Mi ta satisfecho cu esaki. Pa loke ta e di dos grupo nan nombernan mester wordo concretisa den un Landsbesluit. E proceso ey ta canando hopi lihe. E proceso ta encera tambe verificacion di nan persoonsnummer . Pronto e grupo aki tambe ta keda cla y e odisea di 14 aña pa e di dos grupo aki ta yega su fin.”
E pago na e prome grupo ta encera e suma di 1.5 miyon florin. Pa e di dos grupo tin un suma di 2.5 miyon reserva. “E sumanan aki ta wordo paga door di pais Aruba cu autorisacion di Parlamento. Door cu SETAR no tabata parti di esaki, e uma aki no a wordo poni un banda door di e compania. Pa evita cu e grupo di 60 cu no a bay corte keda sin haya su placa y lo mester bay corte pa haya esaki, gobierno a dicidi di yega na e acuerdo di principio cu SEPPA.
Minister Arends a keda masha satisfecho con tur cos a bay te awor y ta spera cu pronto cu di e dos grupo por haya e placa cu a keda acorda cu hunto cu esun di e prome grupo ta suma 4 miyon florin.


text:
16 di sèptèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
16 di sèptèmber ta e di 259 dia di aña (260 den un schrikkeljaar) riba e kalènder gregoriano. Ta resta 106 dia pa e aña terminá.
A sosodé[editá | editá fuente]
- 1975 - Papua-Nieuw-Guinea ta independisa di Australia
A nase[editá | editá fuente]
- 1970 - Ivar Asjes, promé minister di Kòrsou (2013-2015)
A fayesé[editá | editá fuente]
A selebrá/konmemorá[editá | editá fuente]
- Mexico - Dia di Independensia Nashonal
- Papua-Nieuw-Guinea - Dia di Independensia
- Dia Internashonal pa preservashon di e Kapa di Ozon


text:
Algo prome cu 3or di marduga diasabra a sosode un accidente den Caya Milio Croes.
Un chauffeur hopi burachi a dal den un cura y causa basta daño na e cura, auto y meter di awa. E mesun chauffeur ey tabata wordo busca pa Polis.
Net un minuut of algun seconde prome el a pasa manera un avion bay ariba den verboden dilanti warda di Polis den Wilhelminastraat.
Polisnan a sali cu dos unidad pa asina mira si por yega e auto Toyota Camry A-75651. Despues di un buskeda a bin topa cu e auto pero accidenta den Dakota.
Den Caya Milio Croes e careda di e auto cu a pasa cu velocidad di avion dilanti warda den verboden a termina. Polis a detene e chauffeur. A avisa e instancianan manera WEB etc pa bin atende cu e meter di awa kibra.
Despues cu dogcatcher a hiba e chauffeur deteni warda, el a cuminsa keha di dolor na cabes y tambe lomba. A pidi ambulance pa bin warda atende cune.


text:
ORANJESTAD,Aruba
Durante conferencia di prensa di partido AVP, Parlamentario Richard Arends a reacciona en
breve riba Presupuesto 2020 cu ta den man di Parlamento.“E presupuesto aki ta confirma cu
gastonan di gobierno a aumenta cu casi 30 miyon di florin y – contrario na loke Gobierno a
anuncia – un reduccion di 11 miyon di florin na pagonan di interes, mientras cu ta conta cu casi
90 miyon di florin adicional na entrada compara cu 2019,” Sr. Arends a mustra.
“Si compara e cifranan cu e ultimo presupuesto di Gabinete Mike Eman II na 2017, por a tuma
nota di un aumento di 82 miyon di gasto di cual 40 miyon ta solamente pa operacion di gobierno
y gastonan di personal y un aumento di 210 miyon florin na entrada danki na e medidanan cu a
ser implementa. E presupuesto pa e aña aki tin un suma di 55 miyon na entradanan incidental for
di empresanan estatal, concesionan pa plantacion di cannabis y fondonan pa mercadeo di nos
turismo sin duna splicashon con lo cubri esakinan e añanan siguiente.”
“Ainda tin 150 miyon florin na entrada cu mester wordo dicidi ainda riba dje y Parlamento no a
haya nada ainda encuanto e reforma fiscal. Nos por conclui cu Gobierno lo introduci un BBO di
6% na frontera cu mester bay genera un suma di 36 miyon florin, un aumento di
deviezenprovisie di 1.3% pa 1.9% cual lo mester genera 23 miyon di florin. Ambos medida lo
causa un perdida di poder di compra pa ciudadanonan y aumenta e gasto di hasi negoshi pa nos
empresanan.”
“Ademas di lo ranca 35 miyon di florin for di fondonan di promocion y mercado maneha pa
ATA, lo aumenta e toeristenheffing sperando cu esaki lo genera rond di 15 miyon di florin.
Gobierno ta opta pa risga nos posicion competitivo sin sa con e epidemia di coronavirus lo afecta
nos turismo y consecuentemente nos economia. Manera CAFT a indica den nan conseho inicial,
Gobierno ta opta pa sigui ranca placa di pueblo, comercio y awor tambe for di e sector turistico
sin una reduccion genuino di su gastonan,” Parlamentario Richard Arends a declara.